MEABHRÁN MÍNIÚCHÁIN

1. COMHTHÉACS AN TOGRA

I Meitheamh 2010, thacaigh an Chomhairle Eorpach le hEoraip 2020, clár oibre athchóiriúcháin arb é is aidhm dó cuidiú leis an Eoraip teacht slán ón ngéarchéim ina bhfuil sí agus í féin a dhéanamh níos láidre fós dá réir sin, rud a dhéanfar trí straitéis chomhordaithe agus chuimsitheach maidir le fás cliste, uilechuimsitheach agus inbhuanaithe.

Tá an t‑oideachas agus an oiliúint ag croílár na straitéise Eoraip 2020 maidir le fás cliste, inbhuanaithe agus uilechuimsitheach, agus tá siad ag croílár na dTreoirlínte comhtháite maidir le beartais eacnamaíocha agus fostaíochta na mBallstát.[1]. D’fhéadfaí a áitiú nach mbainfear amach ceann ar bith de chuspóirí ná de phríomhspriocanna “Eoraip 2020” mura ndéanfar infheistíocht mhór i gcaipiteal daonna. Braitheann cúig cinn de thionscnaimh shuaitheanta “Eoraip 2020” ar an oideachas agus an oiliúint a nuachóiriú: An Óige ag Bogadh, Clár do Phoist agus do Scileanna Nua, chomh maith leis an gClár Oibre Digiteach, an tAontas Nuálaíochta agus an Clár Eorpach i gcoinne na Bochtaineachta.

Ina Theachtaireacht “A Budget for Europe” (Buiséad don Eoraip)[2], cuireann an Coimisiún in iúl gur féidir níos mó tacaíochta ón Aontas a thabhairt don oideachas agus don oiliúint d’fhonn scileanna na saoránach a fheabhsú agus d’fhonn dul i ngleic leis na hardleibhéil dífhostaíochta i measc an ógra atá i roinnt mhaith de na Ballstáit. Tá an Coimisiún ar a dhícheall a léiriú go ndíreoidh sé ina ghníomhaíocht sheachtrach ar luachanna an Aontais a chosaint agus a chur chun cinn thar lear, ar chúnamh do phróisis thrasnáisiúnta agus dhaonlathacha a chur chun cinn agus ar an ngné sheachtrach a bhaineann le beartais inmheánacha a réamh‑mheas.

2. TORTHAÍ AN CHOMHAIRLIÚCHÁIN LE PÁIRTITHE LEASMHARA AGUS NA MEASÚNUITHE TIONCHAIR

Comhairliúcháin

Cuireadh comhairliúcháin phoiblí agus comhairliúcháin le geallsealbhóirí leasmhara ar siúl go forleathan idir tús na bliana 2010 agus lár na bliana 2011 chun plé a dhéanamh ar an oideachas, ar an oiliúint, ar an óige agus ar an spórt.

Maidir leis an oideachas, an oiliúint agus an óige, sonraíodh go raibh go leor de na geallsealbhóirí éagsúla ar aon fhocal fúthu sin, agus seo a leanas achoimre ar ghnéithe coiteanna de na tuairimí a nochtadh:

· Bhíothas an‑sásta leis na torthaí a baineadh amach leis an gclár Foghlama ar feadh an tSaoil, an clár “An tAos Óg i mBun Gníomhaíochta”, agus an clár Erasmus Mundus.

· An gá le cur chuige níos comhtháite a chuimsíonn na hearnálacha oideachais go léir a fhorbairt i gcomhpháirt le cláir eile a bhaineann leis an óige agus idir na cláir reatha ardoideachais de chuid an Aontais, bídís laistigh den Eoraip (Erasmus), domhanda (Erasmus Mundus), réigiúnach (Tempus, Alfa, Edulink) nó déthaobhach (leis na Stáit Aontaithe nó le Ceanada, mar shampla);

· An gá le naisc idir forbairtí beartais agus gníomhaíochtaí tacaithe an chláir a dhéanamh níos láidre;

· An tábhacht a bhaineann le leanúint de bheith ag díriú ar chaighdeán an oideachais, go háirithe san ardoideachas laistigh den Aontas agus lasmuigh de;

· An tábhacht a bhaineann le hionstraimí an Aontais a choimeád ar bun chun tacaíocht a thabhairt don fhoghlaim fhoirmiúil agus neamhfhoirmiúil don aos óg, agus gur gá torthaí na foghlama sin a aithint níos fearr;

· An gá le simpliú a dhéanamh ar an gcóras riaracháin, ar ghníomhaíochtaí agus ar thosaíochtaí;

· An gá leis an gclár a dhéanamh níos infheicthe.

Maidir leis an spórt, seo a leanas achoimre ar na pointí is mó ar leag na geallsealbhóirí béim orthu:

· Go bhfuil easpa gníomhaíochta spóirt agus gníomhaíochta coirp ar fáil ar gach leibhéal oideachais;

· Nach dtugtar dóthain aitheantais don ghníomhaíocht dheonach sa spórt;

· Gur baol mór í an dópáil don chothromaíocht i gcomórtais spóirt;

· Nach dtugtar dóthain aitheantais do luach sóisialta an spóirt i gcomparáid leis na gnéithe tráchtála a bhaineann leis;

· Go bhfuil an brú a ghabhann leis na gnéithe tráchtála sin ag cur bhunspiorad an spóirt atá bunaithe ar chothrom na Féinne i gcontúirt.

Torthaí na measúnuithe tionchair

Rinneadh ceithre mheasúnú tionchair ar fheidhmiú trí cinn de chláir atá ar bun i réimsí an oideachais, na hoiliúna agus na hóige (eadhon an Clár Foghlama ar feadh an tSaoil, an tAos Óg i mBun Gníomhaíochta agus Erasmus Mundus) agus, i gcás an spóirt, ar ghníomhaíochtaí ullmhúcháin a vótáil an tÚdarás Buiséadach.

Ós rud é gur beag idir na cuspóirí, an bunús dlí agus inniúlachtaí an Aontais sna réimsí sin go léir, measann gach measúnú tionchair roghanna comhchosúla: scoir de na gníomhaíochtaí reatha nó de na cláir reatha; leanúint díobh san fhoirm ina bhfuil siad anois; fócas a mbeartas a neartú go substaintiúil; agus an clár Foghlama ar feadh an tSaoil, an clár “An tAos Óg i mBun Gníomhaíochta” agus an clár Erasmus Mundus a thabhairt le chéile in aon Chlár simplithe amháin.

Is é an rogha tosaíochta a aithníodh i ngach ceann de na ceithre mheasúnú tionchair na cláir a chumasc i gclár aonair, rud atá i gcomhréir leis an Teachtaireacht ón gCoimisiún maidir leis an gCreat Airgeadais Ilbhliantúil a glacadh an 29 Meitheamh 2011. Bheadh an rogha sin mar an rogha ba chomhtháite agus ba chost‑éifeachtúla, ar na cúiseanna seo a leanas:

– Tugtar freagra léi ar an ngá atá ann le hinfheistíocht mhéadaithe ón Aontas in Oideachas agus in Oiliúint le linn na ngéarchéimeanna airgeadais agus eacnamaíocha seo atá os ár gcomhair faoi láthair, mar braitheann geilleagar atá ag dul i méid ar oibrithe ardoilte a bheith ar fáil agus ar leas a bhaint as scileanna agus as inniúlachtaí daoine atá dífhostaithe;

– Dírítear inti ar na gníomhaíochtaí sin a aithníodh sna cláir reatha mar na cinn lena mbaineann an breisluach Eorpach is airde agus na héifeachtaí iolraitheora is láidre, agus déantar iad a fhorbairt. Beidh tionchar inbhraite ag an méid sin ar chórais oideachais agus oiliúna na hEorpa agus ar an gcaoi sin gheofar torthaí i bhfad níos fearr ar infheistíocht;

– Trí iarrachtaí a dhíriú laistigh den ailtireacht cláir cuíchóirithe nua cumasófar sineirgí níos mó i measc na gclár atá ann cheana féin agus ar fud earnálacha éagsúla oideachais, agus ar an gcaoi sin tacaítear leis an gcur chuige um fhoghlaim ar feadh an tsaoil i leith oideachais, méadaítear comhchuibheas agus cuirtear feabhas ar an rochtain do thairbhithe féideartha trí shraith príomhghníomhaíochtaí idirdhisciplíneacha cuíchóirithe;

– Thar an gcomhar idir na hinstitiúidí oideachais féin, cuirtear béim níos láidre ar ról ríthábhachtach an oideachais agus an chaipitil dhaonna le haghaidh nuálaíochta trí chomhpháirtíochtaí bunaithe ar oideachas a chur chun cinn, ina ndírítear ar bharr feabhais i dteagasc agus i bhfoghlaim, in infhostaitheacht agus i bhfiontraíocht;

– Ar deireadh, cuimsítear léi freisin cuíchóiriú agus simpliú nósanna imeachta bainistíochta, lena gcuirtear acmhainneacht shuntasach ar fáil chun costais cur chun feidhme a laghdú i gcomparáid le suim na gcostas cur chun feidhme a bhaineann leis na cláir reatha (i.e. Foghlaim ar Feadh an tSaoil, an tAos Óg i mBun Gníomhaíochta agus na cláir chomhair maidir leis an Ardoideachas le tríú tíortha)

Simpliú

I gcomhthéacs an Chreata Airgeadais Ilbhliantúil (CAI), tá sé ar cheann de thosaíochtaí an Chláir seo béim a leagan ar chuíchóiriú agus ar shimpliú agus cistí a leithdháileadh de réir na feidhmíochta. Cuirtear an cur chuige seo i bhfeidhm sa Chlár “Erasmus do Chách” trí bhíthin é a bhunú ar rialacha an Rialacháin Airgeadais.

Laghdófar leis an gClár líon na ngníomhaíochtaí a fhaigheann tacaíocht faoi láthair. Úsáidfear níos mó deontais ráta chomhréidh le feabhas a chur ar éifeachtúlacht; úsáidfear go forleathan samplaí rathúla amhail na deontais chnapshuime a thugtar do mhic léinn Erasmus ar mhaithe le soghluaisteacht. Ní hiad na Gníomhaireachtaí Náisiúnta a bhainisteoidh soghluaisteacht daoine aonair feasta agus laghdófar an t‑ualach oibre riaracháin dá réir sin.

Beidh na Gníomhaireachtaí Náisiúnta ina bpríomhphointe iontrála le haghaidh gníomhaíochtaí soghluaisteachta foghlama amach anseo, gníomhaíochtaí ina mbeidh an t‑aos óg in ann páirt a ghlacadh, bídís ag glacadh páirte iontu mar mhic léinn, mar dhaoine faoi oiliúint nó mar shaorálaithe. Déanfar an clár níos áisiúla freisin do na hinstitiúidí rannpháirteacha ardoideachais ar leibhéal idirnáisiúnta trí bhíthin comhtháthú a dhéanamh ar na cláir éagsúla atá ann chun an comhar idirnáisiúnta a chothú.

3. EILIMINTÍ DLÍ AN TOGRA

Tá bonn údair le “Erasmus do Chách”, Clár Aonair an Aontais i réimsí an Oideachais, na hOiliúna, na hÓige agus an Spóirt, ar fhorais na gcuspóirí atá leagtha amach in Airteagal 165 agus in Airteagal 166 den Chonradh ar Fheidhmiú an Aontais Eorpaigh (CFAE) agus ar fhorais phrionsabal na coimhdeachta.

Iarrtar in Airteagal 165 den Chonradh ar Fheidhmiú an Aontais Eorpaigh ar an Aontas Eorpach beart a dhéanamh d’fhonn rannchuidiú “le hoideachas de chaighdeán a fhorbairt tríd an gcomhar idir Ballstáit a chothú agus, más gá, trí thacú lena ngníomhaíocht agus í a fhorlíonadh, agus freagracht na mBallstát i leith inneachar an teagaisc agus eagrúchán an chórais oideachais agus a n‑éagsúlacht chultúrtha agus teanga á hurramú aige”.

Sonraítear in Airteagal 166 go gcuirfidh “an tAontas beartas gairmoiliúna chun feidhme a thacóidh le gníomhaíochtaí na mBallstát agus a fhorlíonfaidh iad, agus freagracht na mBallstát i leith inneachar agus eagrúchán na gairmoiliúna á hurramú aige”.

Sonraítear sa dá Airteagal go gcothóidh an tAontas agus na Ballstáit an comhar le tríú tíortha agus leis na heagraíochtaí idirnáisiúnta is inniúil faoi seach maidir leis an oideachas agus an spórt (Airteagal 165(3)) agus maidir leis an ngairmoiliúint (Airteagal 166(3)).

Faoi mar a sonraíodh sna meastóireachtaí eatramhacha a rinneadh ar an gclár Foghlama ar feadh an tSaoil, ar an gclár “An tAos Óg i mBun Gníomhaíochta” agus ar an gclár Erasmus Mundus, tógtar breisluach Eorpach an chláir ó shainghné nuálach agus thrasnáisiúnta na ngníomhaíochtaí a dhéantar agus na dtáirgí agus na gcomhpháirtíochtaí a gcuidíonn sé lena bhforbairt ar fud na hEorpa. Trí chomhar rathúil a spreagadh idir córais oideachais agus oiliúna na mBallstát agus i réimsí na hóige agus an spóirt, chuideofaí le beartais agus le cleachtais rathúla a spreagann an fhoghlaim dá chéile a shainaithint agus a chur chun feidhme.

Agus bearta cur chun feidhme a nglacadh leis, go háirithe an beart sin a thagraíonn do leithdháileadh cistí, foráiltear leis an Rialachán an nós imeachta scrúdúcháin a chur i bhfeidhm de réir na bhforálacha atá leagtha amach in Airteagal 5 de Rialachán (AE) Uimh. 182/2011. Cuirfear cinntí roghnúcháin ar aghaidh chuig Parlaimint na hEorpa agus chuig an gCoimisiúin mar eolas.

Tugtar isteach leis an Rialachán freisin na cumhachtaí tarmligin atá bunaithe ar Airteagal 290 den Chonradh ar Fheidhmiú an Aontais Eorpaigh (CFAE). Tá úsáid na hionstraime nua dlí seo teoranta do leasú a dhéanamh ar na forálacha a bhaineann leis na critéir feidhmíochta agus leis na gníomhaíochtaí a bhainistíonn na Gníomhaireachtaí Náisiúnta.

I bhfianaise na gclár a reáchtáladh cheana, d’fhéadfadh sé gur gá athbhreithniú a dhéanamh le linn an chláir ar na forálacha in Airteagal 13(7) agus in Airteagal 22(2) a bhaineann faoi seach leis na critéir feidhmíochta agus leis na gníomhaíochtaí a bhainistíonn na Gníomhaireachtaí Náisiúnta. Bhí sé d’ábhar cáinte ag na príomhgheallsealbhóirí sna réimsí atá i dtrácht go bhfuil easpa solúbthachta sa chlár Foghlama ar feadh an tSaoil, sa chlár “An tAos Óg i mBun Gníomhaíochta” agus sa chlár Erasmus Mundus agus nach bhfuil dóthain uirlisí ann chun an clár a oiriúnú do riachtanais athraitheacha na sochaí ina mairimid.

Cuirtear tuairim na mBallstát san áireamh trí bhíthin comhairliúchán córasach a dhéanamh le saineolaithe. Leathnófar an comhairliúchán chun saineolaithe arna gceapadh ag Parlaimint na hEorpa a áireamh d’fhonn a áirithiú go mbeidh ardleibhéal ionadaíochta ann. Rachaidh an Coimisiún i gcomhairle, más iomchuí, leis na geallsealbhóirí ábhartha atá sna réimsí atá i dtrácht freisin.

4. IMPLEACHT BHUISÉADACH

Leis an togra ón gCoimisiún maidir le Creat Airgeadais Ilbhliantúil le haghaidh na tréimhse 2014-2020, foráiltear EUR 17 299 000 000 (praghsanna reatha) do Chlár aonair maidir leis an Oideachas, leis an Oiliúint, leis an Óige agus leis an Spórt a reáchtáil, agus tiocfar méid sa bhreis comhionann le EUR 1 812 100 000 (praghsanna reatha) óna bheith ag stiúradh 4 ionstraim.

Leithdháileadh íosta cistí de réir earnála

D’fhonn a áirithiú nach laghdófar leibhéil an chistithe arna leithdháileadh ar na príomhchatagóirí geallsealbhóirí agus tairbhithe faoi bhun na méideanna a ráthaíodh faoin gclár Foghlama ar feadh an tSaoil, agus faoin gclár “An tAos Óg i mBun Gníomhaíochta” agus faoin gclár Erasmus Mundus le haghaidh na tréimhse 2007-2013, ní thiocfaidh as cur chun feidhme an Chláir leithdháileadh ar na príomhearnálacha oideachais is lú ná na méideanna seo a leanas:

– Ardoideachas: 25%

– Gairmoideachas agus gairmoiliúint agus foghlaim aosach: 17%, arna roinnt mar seo - foghlaim aosach: 2%

– Oideachas scoile: 7%

– An óige: 7%

5. ACHOIMRE AR AN RIALACHÁN

Tá leagtha amach sa Rialachán na forálacha maidir le clár nua aonair lena gcumhdaítear Oideachas, Oiliúint, an Óige agus an Spórt ar a dtugtar “Erasmus do Chách”. Ag é ag cur leis an aitheantas forleathan a fhaigheann clár earnála Erasmus, is é is aidhm don chlár tacú le gach earnáil oideachais (eadhon Ardoideachas, Gairmoideachas agus Gairmoiliúint agus foghlaim aosach, oideachas scoile agus an Óige) ó thaobh na foghlama ar feadh an tsaoil.

Tá an clár “Erasmus do Chách” dírithe ar thrí chineál príomhghníomhaíochta, eadhon soghluaisteacht thrasnáisiúnta agus idirnáisiúnta foghlama na mac léinn, na ndaoine óga, na múinteoirí agus na bhfoirne; comhar maidir le nuálaíocht agus le dea-chleachtais idir na hinstitiúidí oideachais, chomh maith le comhar le comhlachtaí atá gníomhach i réimse na hóige agus an tacaíocht a thugtar do chláir oibre na mbeartas; agus anuas air sin an tacaíocht a thugtar d’acmhainní a fhorbairt i dtríú tíortha, lena n‑áirítear tíortha ina ndírítear go háirithe ar thíortha comharsanachta agus ar an idirphlé maidir le beartas idirnáisiúnta.

I gcomhréir leis an Teachtaireacht “A Budget for Europe 2020” (Buiséad don Eoraip 2020), Le Erasmus do chách déanfar cláir idirnáisiúnta reatha (Erasmus Mundus, Tempus, Edulink agus Alfa) agus cláir chomhair le haghaidh tíortha tionsclaithe a lánpháirtiú. Chuige sin, comhlánófar buiséad an Chláir le leithdháiltí airgeadais ó na hionstraimí éagsúla um chomhar seachtrach. Cuirfear cistí ar fáil ar bhonn dhá leithdháileadh ilbhliantúla ina gcuimseofar 4 bliana agus 3 bliana faoi seach d’fhonn cobhsaíocht agus intuarthacht a áirithiú. Ba cheart go léireodh na leithdháiltí sin tosaíochtaí an AE maidir le gníomhaíocht sheachtrach, lena n‑áirítear cuspóirí forbartha de réir mar is iomchuí. Féadfar iad a choigeartú i gcás imthosca gan choinne nó i gcás mórathruithe polaitiúla chun mórathruithe ar thosaíochtaí na mbeartas a léiriú.

Cuimsítear feabhas sa teagasc agus sa taighde maidir leis an Staidéar Eorpach in alt ar leith faoi “Jean Monnet”. Tá caibidil ar leith ann faoin spórt ina ndírítear ar an gcomhrac i gcoinne na dópála, an fhoréigin agus an chiníochais agus ar ghníomhaíochtaí trasnáisiúnta a chothú d’fhonn dea-rialachas ar eagraíochtaí spóirt a chur chun cinn.

Tugtar isteach ionstraim airgeadais nua – saoráid ráthaíochta iasachta – le cur ar chumas mac léinn céim mháistreachta a bhaint amach i dtír eile de chuid na hEorpa. Faoi láthair is deacair maoiniú a fháil chun staidéar den chineál sin a dhéanamh toisc gur minic nach ceadmhach deontais agus iasachtaí náisiúnta a thabhairt thar theorainneacha náisiúnta, nó toisc nach mbíonn maoiniú ar fáil do mhic léinn mháistreachta, agus bíonn iasachtaí ó bhainc phríobháideacha róchostasach. D’fhonn na fadhbanna seo a réiteach, tabharfaidh an AE ráthaíocht pháirteach d’institiúidí airgeadais (bainc nó gníomhaireachtaí a thugann iasachtaí do mhic léinn) atá sásta iasachtaí a thairiscint do staidéar máistreachta i dtíortha rannpháirteacha eile i dtéarmaí atá fabhrach do na mic léinn.

Ó thaobh na bainistíochta de, bainisteofar an clár i gcomhréir le prionsabal na bainistíochta indírí. Roinnfear freagrachtaí an chláir idir na Ballstáit agus an Coimisiún araon. Is iad na Gníomhaireachtaí Náisiúnta a bheidh i gceannas ar bhunáite na gcistí, agus déanfar an chuid is mó díobh sin a leithdháileadh ar ghníomhaíochtaí soghluaisteachta agus ar chomhar. Tarmligfidh an Coimisiún do Ghníomhaireacht Feidhmiúcháin cúram na bainistíochta ar thionscadail mhóra chomhair, ar thacaíocht beartais, ar an Líonra Eurydice, chomh maith le gníomhaíochtaí Jean Monnet agus gníomhaíochtaí spóirt. Dá bhrí sin, ar bhonn anailís chostais is sochair, féadfaidh an Coimisiún úsáid a bhaint as an ngníomhaireacht feidhmiúcháin reatha chun an clár “Erasmus do Chách” a chur chun feidhme le haghaidh na tréimhse 2014-2020, faoi mar a fhoráiltear dó i Rialachán (CE) Uimh. 58/2003 [3] 19 Nollaig 2002 lena leagtar síos an reacht maidir le cúraimí áirithe a bhaineann le bainistíocht ar chláir Chomhphobail a chur de chúram ar Ghníomhaireachtaí Feidhmiúcháin.

2011/0371 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena mbunaítear “ERASMUS DO CHÁCH” Clár an Aontais um Oideachas, um Oiliúint, um an Óige agus um an Spórt

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 165(4) agus Airteagal 166(4) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na Parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[4],

Ag féachaint don tuairim ó Choiste na Réigiún[5],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Sa Teachtaireacht ón gCoimisiún an 29 Meitheamh 2011 “A Budget for Europe” (Buiséad don Eoraip)[6] éilítear clár aonair i réimsí an Oideachais, na hOiliúna, na hÓige agus an Spóirt, lena n‑áirítear gnéithe idirnáisiúnta an ardoideachais, ina dtabharfar le chéile an clár gníomhaíochta um Fhoghlaim ar feadh an tSaoil a bunaíodh le Cinneadh Uimh. 1720/2006/CE ó Рharlaimint na hЕorpa agus ón gComhairle an 15 Samhain 2006[7], agus an clár “An tAos Óg i mBun Gníomhaíochta” a bunaíodh le Cinneadh Uimh. 1719/2006/CE ó Рharlaimint na hЕorpa agus ón gComhairle an 15 Samhain 2006[8], an clár gníomhaíochta Erasmus Mundus a bunaíodh le Cinneadh Uimh. 1298/2008/CE ó Рharlaimint na hЕorpa agus ón gComhairle an 16 Nollaig 2008[9], an clár ALFA III a bunaíodh le Rialachán Uimh. 1905/2006/CE an 18 Nollaig 2006[10], na cláir TEMPUS agus EDULINK chun a áirithiú go mbainfear amach éifeachtúlacht níos mó, fócas straitéiseach níos láidre agus sineirgí a bhainfear leas astu idir na gnéithe éagsúla den chlár aonair. Ina theannta sin tá sé beartaithe an Spórt a chuimsiú mar chuid den chlár aonair seo.

(2) Sna tuarascálacha eatramhacha measúnaithe ar an gclár Foghlama ar feadh an tSaoil, ar an gclár “An tAos Óg i mBun Gníomhaíochta” agus ar an gclár Erasmus Mundus, agus sa chomhairliúchán poiblí a reáchtáladh faoi gníomhaíocht an Aontais a dhéanfar amach anseo san oideachas, san oiliúint, san óige agus san ardoideachas, léiríodh go bhfuil gá mór agus, ar bhealach, gá atá ag éirí níos mó, le leanúint den chomhar agus den tsoghluaisteacht sna réimsí sin ar an leibhéal Eorpach. Sna tuarascálacha measúnaithe, leagadh béim ar a thábhachtaí atá sé na naisc idir cláir an Aontais agus forbairtí beartais san oideachas, san oiliúint agus san óige a dhéanamh níos dlúithe, iarradh go ndéanfaí gníomhaíocht an Aontais a struchtúrú sa chaoi is go bhfreagróidh sí níos fearr do pharaidím na foghlama ar feadh an tsaoil, agus éilíodh cur chuige níos simplí, níos áisiúla agus níos solúbtha maidir leis an ngníomhaíocht sin a chur chun feidhme, agus éilíodh deireadh a chur le hilroinnt na gclár um chomhar idirnáisiúnta ardoideachais.

(3) Toisc go n‑aithnítear an t‑ainm branda “Erasmus” go forleathan i measc an phobail i gcoitinne agus sna tríú tíortha rannpháirteacha mar chlár a chuireann soghluaisteacht foghlaimeoirí chun cinn, ba cheart leas níos mó a bhaint as an mbranda sin trí bhíthin na bpríomhearnálacha oideachais a chuimsítear leis an gClár.

(4) Sa chomhairliúchán poiblí a reáchtáladh maidir le roghanna straitéiseach an Aontais chun inniúlacht nua an AE a chur chun feidhme i réimse an spóirt agus sa tuarascáil mheasúnaithe maidir le Gníomhaíochtaí Ullmhúcháin i réimse an spóirt, cuireadh táscairí áisiúla ar fáil maidir leis na réimsí tosaíochta le haghaidh ghníomhaíocht an Aontais, agus léiríodh an breisluach a d’fhéadfadh an tAontas a sholáthar ó thaobh tacú le gníomhaíochtaí atá dírithe ar thaithí agus ar eolas faoi cheisteanna éagsúla a bhaineann leis an spórt ar an leibhéal Eorpach a ghiniúint, a chomhroinnt agus a scaipeadh.

(5) Tá an Straitéis Eorpach maidir le fás cliste, inbhuanaithe agus uilechuimsitheach (Eoraip 2020) ag croílár straitéis fáis an Aontais le haghaidh na ndeich mbliana atá amach romhainn chun fás cliste, inbhuanaithe agus uilechuimsitheach a chothú. Leagtar amach inti cúig chuspóir uaillmhianacha atá le baint amach faoin mbliain 2020, go háirithe i réimse an oideachais, chun rátaí luathfhágála na scoile a laghdú faoi bhun 10% agus le cur ar chumas 40% ar a laghad de dhaoine idir 30 agus 34 bliain d’aois ardoideachas a chríochnú[11]. Áirítear inti freisin a tionscnaimh shuaitheanta, go háirithe “An Óige an Bogadh”[12] agus an Clár do Phoist agus do Scileanna Nua.[13].

(6) D’iarr Comhairle an Aontais Eorpaigh an 12 Bealtaine 2009 go mbunófaí creat straitéise le haghaidh comhair Eorpaigh maidir le hoideachas agus le hoiliúint (ET 2020), lena mbunófaí ceithre chuspóir straitéiseacha d’fhonn aghaidh a thabhairt ar na dúshláin atá ann i gcónaí maidir le hEoraip eolasbhunaithe a chruthú agus foghlaim ar feadh an tsaoil a chur ar fáil do chách.

(7) De bhun Airteagal 8 agus Airteagal 10 den Chonradh ar Fheidhmiú ar an Aontais Eorpaigh agus de bhun Airteagal 21 agus Airteagal 23 den Chairt um Chearta Bunúsacha, déanfar leis an gclár comhionannas idir mná agus fir a chur chun cinn agus idirdhealú a chomhrac atá bunaithe ar inscne, ar bhunadh ciníoch nó eitneach, ar reiligiún nó ar chreideamh, ar aois nó ar chlaonadh gnéasach.

(8) Ba cheart a áireamh sa chlár gné láidir idirnáisiúnta go háirithe maidir leis an ardoideachas, ní amháin chun caighdeán an ardoideachais Eorpaigh a fheabhsú d’fhonn cuspóirí ET2020 a bhaint amach agus chun an tAontas a dhéanamh níos mealltaí mar cheann scríbe staidéir, ach chun an chomhthuiscint idir daoine a chur chun cinn agus chun cur le forbairt inbhuanaithe an ardoideachais sna tríú tíortha freisin.

(9) Sa chreat athnuaite um chomhar i réimse na hóige (2010-2018)[14] ba cheart breathnú ar gach duine óg mar acmhainn sa tsochaí agus seasamh lena gceart chun páirt a ghlacadh i bhforbairt na mbeartas a dhéanfaidh difear dóibh trí idirphlé leanúnach struchtúrtha idir cinnteoirí agus daoine óga agus eagraíochtaí óige ar gach leibhéal.

(10) Chun an tsoghluaisteacht, an cothromas agus barr feabhais sa staidéar a chothú, ba cheart don Aontas saoráid Eorpach a bhunú chun iasachtaí a ráthú, le cur ar chumas mac léinn, beag beann ar a dtosca sóisialta, a gcéim mháistreachta a dhéanamh i dtír rannpháirteach eile. Ba cheart an tsaoráid sin a bheith ar fáil d’institiúidí airgeadais atá sásta iasachtaí a thairiscint chun staidéar máistreachta a dhéanamh i dtíortha rannpháirteacha eile i dtéarmaí atá fabhrach do na mic léinn.

(11) Ba cheart do na Ballstáit féachaint le gach beart iomchuí a ghlacadh chun deireadh a chur le bacainní dlí agus riaracháin ar fheidhmiú ceart an Chláir. Tá le tuiscint uaidh sin freisin gur cheart víosaí do na rannpháirtithe a thabhairt amach gan mhoill d’fhonn a áirithiú nach gcaillfidh aon rannpháirtí amach ar an staidéar iomlán ná ar chuid den staidéar, de chlár oiliúna ná de chlár malairte, agus d’fhonn cealuithe ar ghníomhaíochtaí agus ar thionscadail shoghluaisteachta a sheachaint. I gcomhréir le hAirteagal 19 de Threoir 2004/114/CE ón gComhairle an 13 Nollaig 2004 maidir leis na coinníollacha faoina ligtear náisiúnaigh tríú tír isteach chun críocha staidéar, malartaithe daltaí, oiliúna neamhchúitithe nó seirbhíse deonaí[15], spreagtar na Ballstáit chun nósanna imeachta brostaithe um ligean isteach a bhunú.

(12) Sa Teachtaireacht Supporting growth and jobs – an agenda for the modernisation of Europe's higher education systems (Ag tacú le fás agus poist – clár oibre chun córais ardoideachais na hEorpa a nuachóiriú), tá creat leagtha amach trína bhféadfaidh an tAontas Eorpach, na Ballstáit agus na hinstitiúidí ardoideachais comhoibriú le líon na gcéimithe a ardú, caighdeán an oideachais a fheabhsú agus féachaint chuige go rannchuideoidh an t‑ardoideachas agus an taighde a mhéid is féidir chun cabhrú lenár ngeilleagair agus lenár sochaithe teacht slán ón ngéarchéim agus iad níos láidre fós.

(13) Le Dearbhú Bologna, a shínigh na hAirí Oideachais ó 29 tír Eorpacha an 19 Meitheamh 1999, bunaíodh próiseas idir-rialtasach arb é is aidhm dó “Limistéar Eorpach Ardoideachais” a chruthú óna dteastaíonn tacaíocht ar leibhéal an Aontais.

(14) Le Próiseas Chóbanhávan (2011-2020) athnuaite, sainíodh fís uaillmhianach agus dhomhanda maidir le Gairmoideachas agus Gairmoiliúint san Eoraip, agus iarradh ar Chláir Oideachais de chuid an Aontais tacaíocht a thabhairt do na tosaíochtaí comhaontaithe, lena n‑áirítear soghluaisteacht idirnáisiúnta agus athchóirithe arna gcur chun feidhme ag na Ballstáit.

(15) Is gá an comhar Eorpach idir scoileanna, agus soghluaisteacht na bhfoirne scoile agus na bhfoghlaimeoirí a neartú agus a dhéanamh níos líonmhaire d’fhonn dul i ngleic leis na tosaíochtaí atá leagtha amach sa Chlár Oibre le haghaidh comhair Eorpaigh maidir le scoileanna i gcomhair an 21ú haois[16], eadhon feabhas a chur ar chaighdeán an oideachais scoile san Aontas i réimsí na forbartha inniúlachtaí agus d’fhonn an cothromas agus cuimsiú sna córais agus sna hinstitiúidí scoile a fheabhsú, agus chun gairm na múinteoireachta agus ceannasaíocht na scoileanna a threisiú[17]. Sa chomhthéacs seo, ba cheart béim ar leith a leagan ar na spriocanna straitéiseacha maidir le ráta luathfhágála na scoile a laghdú, le feidhmíocht i mbunscileanna a fheabhsú, le rannpháirtíocht agus le caighdeán an oideachais agus an chúraim luath‑óige a fheabhsú[18], agus ar na spriocanna maidir le hinniúlachtaí gairmiúla na múinteoirí scoile agus na gceannairí scoile a láidriú[19], agus feabhas a chur ar na deiseanna oideachais do leanaí a mbaineann cúlra imirceach leo agus na leanaí sin atá faoi mhíbhuntáiste socheacnamaíoch [20].

(16) Is é is aidhm don Chlár Oibre Eorpach athnuaite d’Fhoghlaim Aosach atá ar áireamh i Rún ón gComhairle an [....][21] a chur ar chumas gach aosaigh a gcuid scileanna agus inniúlachtaí a fheabhsú i rith a saoil, agus leagtar béim ar leith ar fheabhas a chur ar an soláthar don líon ard Eorpach atá ar bheagán oiliúna, dream a ndírítear orthu in Eoraip 2020.

(17) Fóram Eorpach na hÓige, na Lárionaid Náisiúnta um Aitheantas Acadúil (NARIC), na líonraí Eurydice, Euroguidance agus Eurodesk, mar aon leis na Seirbhísí Tacaíochta Náisiúnta um Ríomhnascadh, na Lárionaid Náisiúnta Europass, agus na hOifigí Faisnéise Náisiúnta sna tíortha comharsanachta, is fíor-riachtanach go ndéanfaidh siad siúd gníomhaíocht d’fhonn cuspóirí an chláir a bhaint amach, go háirithe trí fhaisnéis nuashonraithe a sholáthar don Choimisiúin ar bhonn rialta maidir lena réimsí éagsúla gníomhaíochta agus trí thorthaí an Chláir a scaipeadh san Aontas agus sna tríú tíortha rannpháirteacha.

(18) Caithfear comhar idir an Clár agus eagraíochtaí idirnáisiúnta i réimsí an oideachais, na hoiliúna, na hóige agus an spóirt, go háirithe i gcomhpháirt le Comhairle na hEorpa, a neartú.

(19) Ba cheart don chlár rannchuidiú le barr feabhais a fhorbairt sa staidéar ar an lánpháirtíocht Eorpach ar fud an domhain; ba cheart dó tacú go háirithe le hinstitiúidí a bhfuil struchtúr rialachais Eorpaigh acu, a chuimsíonn speictream iomlán na réimsí beartais is inspéise don Aontas, agus atá ina n‑eagraíochtaí neamhbhrabúis a bhronnann céimeanna aitheanta acadúla.

(20) Leis an teachtaireacht ón gCoimisiún Developing the European Dimension in Sport (An Ghné Eorpach den Spórt a Fhorbairt)[22] an 18 Eanáir 2011, tá leagtha amach smaointe an Choimisiúin maidir le gníomhaíocht ar leibhéal an Aontais i réimse an spóirt tar éis don Chonradh Liospóin teacht i bhfeidhm, agus moltar ann liosta de ghníomhaíochtaí tairbhiúla don Choimisiún agus do na Ballstáit i dtrí chaibidil leathana: ról an spóirt sa tsochaí, an ghné eacnamaíoch a bhaineann leis an spórt agus eagrúchán an spóirt.

(21) Trí bhíthin cáilíochtaí agus inniúlachtaí a dhéanamh níos trédhearcaí agus a mhéid a ghlactar le huirlisí an Aontais a leathnú, ba cheart go n‑éascófaí an tsoghluaisteacht tríd an Eoraip chun críocha foghlama ar feadh an tsaoil, rud a chuideoidh chun oideachas agus oiliúint ar ardchaighdeáin a fhorbairt, agus a éascóidh an tsoghluaisteacht chun críocha gairme, idir thíortha agus thar earnálacha araon. Trí bhíthin rochtain a thabhairt do mhic léinn óga (lena n‑áirítear mic léinn ghairmoideachais agus ghairmoiliúna) ar na modhanna, ar na cleachtais agus ar na teicneolaíochtaí a úsáidtear i dtíortha eile, cabhrófar le hinfhostaitheacht na mac léinn sa gheilleagar domhanda a fheabhsú; d’fhéadfadh sé cabhrú freisin le poist a bhfuil próifíl idirnáisiúnta acu a dhéanamh níos mealltaí.

(22) Chuige sin, moltar leathnú a dhéanamh ar úsáid an chreata aonair do thrédhearcacht cáilíochtaí agus inniúlachtaí (Europass) faoi Chinneadh Uimh. 2241/2004/CE ó Рharlaimint na hЕorpa agus ón gComhairle an 15 Nollaig 2004[23], an Chreata Eorpaigh um Cháilíochtaí faoi Mholadh ó Рharlaimint na hЕorpa agus ón gComhairle an 23 Aibreán 2008[24], an Chórais Creidmheasa Eorpaigh don Ghairmoideachas agus don Ghairmoiliúint faoi Mholadh ó Рharlaimint na hЕorpa agus ón gComhairle an 18 Meitheamh 2009[25] agus an Chórais Eorpaigh d’Aistriú Creidmheasa (ECTS).

(23) D'fhonn an chumarsáid leis an phobal i gcoitinne a dhéanamh níos éifeachtaí agus d'fhonn treisiú leis na sineirgí idir gníomhaíochtaí cumarsáide a dhéantar ar thionscnamh an Choimisiúin, rannchuideoidh na hacmhainní a leithdháiltear ar ghníomhartha cumarsáide faoin Rialachán seo le cumarsáid chorparáideach thosaíochtaí polaitiúla an Aontais Eorpaigh a chumhdach, ar an gcoinníoll go bhfuil siad sin bainteach le cuspóirí ginearálta an Rialacháin seo.

(24) Is gá breisluach Eorpach na ngníomhaíochtaí uile a dhéantar faoi chuimsiú an Chláir a áirithiú, mar aon le comhlántacht le gníomhaíochtaí na mBallstát i gcomhlíonadh Airteagal 167(4) den Chonradh ar Fheidhmiú ar Aontais Eorpaigh agus comhlántacht le gníomhaíochtaí eile, go háirithe i réimsí an chultúir, an taighde, an bheartais thionsclaíoch agus chomhtháthaithe, na turasóireachta agus an chaidrimh sheachtraigh.

(25) D’fhonn an fheidhmíocht a bhainistiú go héifeachtach, lena n‑áirítear meastóireacht agus faireachán a dhéanamh, ní mór táscairí sonracha feidhmíochta a fhorbairt ar féidir iad a thomhas le himeacht ama, táscairí atá réalaíoch agus a léiríonn loighic na hidirghabhála agus a bhaineann le céimiúlacht iomchuí na gcuspóirí agus na ngníomhaíochtaí.

(26) Leagtar síos sa Rialachán seo, ar feadh fhad tréimhse uile an Chláir, imchlúdach airgeadais atá in ionannas leis an bpríomhthagairt, de réir bhrí phointe (17) den Chomhaontú Idirinstitiúideach an XX/YY/201Z idir Parlaimint na hEorpa, an Chomhairle agus an Coimisiún maidir le comhar um chúrsaí buiséadacha agus maidir le bainistíocht fhónta airgeadais, don údarás buiséadach le linn an nós imeachta bhuiséadaigh bhliantúil.

(27) An gá atá le critéir feidhmíochta a bhunú ar cheart leithdháileadh an bhuiséid idir na Ballstáit le haghaidh na ngníomhaíochtaí a bhainistíonn na Gníomhaireachtaí Náisiúnta a bheith bunaithe orthu.

(28) Féadfaidh na tíortha is iarrthóirí ar aontachas leis an Aontas agus tíortha an CSTE ar baill den LEE iad páirt a ghlacadh i gCláir an Aontais ar bhonn Comhaontuithe Réime, Cinntí ó Chomhairlí Comhlachais nó comhaontuithe eile dá samhail.

(29) Féadfaidh Cónaidhm na hEilvéise páirt a ghlacadh i gCláir an Aontais i gcomhréir leis an gcomhaontú atá le síniú idir an tAontas agus an tír sin.

(30) Ina gComh‑Theachtaireacht maidir le freagairt nua ar chomharsanacht atá ag athrú, leag Ardionadaí an Aontais Eorpaigh do Ghnóthaí Eachtracha agus don Bheartas Slándála agus an Coimisiún Eorpach[26] , amach, inter alia, an aidhm rannpháirtíocht na dTíortha comharsanachta i ngníomhaíochtaí an Aontais maidir le soghluaisteacht agus forbairt acmhainní san ardoideachas a éascú tuilleadh agus an chéad chlár eile oideachais a oscailt do Thíortha comharsanachta.

(31) Ba cheart leasanna airgeadais an Aontais a chosaint trí bhíthin beart comhréireach ar feadh an timthrialla caiteachais, lena n‑áirítear neamhrialtachtaí a chosc, a bhrath agus a imscrúdú, cistí a cailleadh, a íocadh go mícheart nó a úsáideadh go mícheart a aisghabháil agus, nuair is iomchuí, pionóis. Cé go dteastaíonn níos mó maoinithe ó chúnamh seachtrach an Aontais, tá na hacmhainní atá ar fáil don tacaíocht sin teoranta mar gheall ar chás eacnamaíoch agus buiséadach an Aontais. Ba cheart don Choimisiún, dá bhrí sin, féachaint leis an úsáid is éifeachtúla is féidir a bhaint as na hacmhainní atá ar fáil, go háirithe trí úsáid a bhaint as ionstraimí airgeadais a bhfuil éifeacht ghiarála acu.

(32) Sa Teachtaireacht ón gCoimisiún “A Budget for Europe 2020” (Buiséad don Eoraip) an 29 Meitheamh 2011, leagann an Coimisiún béim ar a ghealltanas do chistiú an Aontais a shimpliú. Trí bhíthin clár aonair a chruthú maidir le hOideachas, le hOiliúint, leis an Óige agus leis an Spórt, ba cheart go ndéanfaí foráil do shimpliú mór, do chuíchóiriú agus do shineirgí i mbainistiú an chláir. Ba cheart cur chun feidhme an chláir a shimpliú níos mó fós trí bhíthin cistiú cnapshuime, cistiú de réir costais aonaid nó cistiú ráta chomhréidh a úsáid, chomh maith leis na ceanglais fhoirmiúla atá ar na tairbhithe agus ar na Ballstáit a laghdú.

(33) D’fhonn a áirithiú go bhféadfar freagairt go sciobtha do riachtanais athraithe le linn fhad tréimhse an Chláir, ba cheart cumhacht a tharmligean don Choimisiún chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh i ndáil le forálacha a bhaineann leis na critéir feidhmíochta agus leis na gníomhaíochtaí a bhainistíonn na Gníomhaireachtaí Náisiúnta. Tá sé ríthábhachtach go rachadh an Coimisiún i mbun comhairliúchán iomchuí mar chuid den obair ullmhúcháin, lena n‑áirítear ar leibhéal na saineolaithe. Ba cheart don Choimisiún a áirithiú, agus gníomhartha tarmligthe á n‑ullmhú agus á dtarraingt suas aige, go ndéanfar na doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle.

(34) Chun dálaí aonfhoirmeacha a áirithiú chun an Rialachán seo a chur chun feidhme ba cheart cumhachtaí cur chun feidhme a thabhairt don Choimisiún.

(35) Ba cheart na cumhachtaí cur chun feidhme a bhaineann leis an gclár oibre a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[27].

(36) Is iomchuí a áirithiú go gcuirfear deireadh ceart leis an gClár, go háirithe maidir lena bheith ag leanúint de shocruithe ilbhliantúla maidir le bainistiú an Chláir, amhail cúnamh teicniúil agus riaracháin a mhaoiniú. Ón 1 Eanáir 2014 amach, ba cheart, más gá, a áirithiú leis an gcúnamh teicniúil agus riaracháin go mbainisteofar na gníomhaíochtaí nach bhfuil tugtha chun críche faoi na cláir ba réamhtheachtaithe faoi dheireadh na bliana 2013.

TAR ÉIS AN RIALACHÁN SEO A GHLACADH:

CAIBIDIL I

Forálacha ginearálta

Airteagal 1

Raon Feidhme an Chláir

1. Bunaítear leis an Rialachán seo clár maidir le gníomhaíocht an Aontais i réimsí an Oideachais, na hOiliúna, na hÓige agus an Spóirt ar a dtugtar “Erasmus do Chách” (dá ngairtear “an Clár” anseo feasta).

2. Cuirfear an Clár chun feidhme le haghaidh na tréimhse idir an 1 Eanáir 2014 agus an 31 Nollaig 2020.

3. Cuimsítear faoin gClár oideachas ar gach leibhéal, ó thaobh na foghlama ar feadh an tsaoil, go háirithe Ardoideachas, Gairmoideachas agus Gairmoiliúint agus Foghlaim aosach, Oideachas scoile agus an Óige.

4. Tá gné idirnáisiúnta ann i gcomhréir le hAirteagal 21 de Chonradh an Aontais Eorpaigh agus cothófar leis gníomhaíochtaí i réimse an spóirt freisin.

Airteagal 2

Sainmhínithe

Chun críocha an Rialacháin seo, beidh feidhm ag na sainmhínithe seo a leanas:

1. ciallaíonn “foghlaim ar feadh an tsaoil” an t‑oideachas ginearálta, an gairmoideachas nó an ghairmoiliúint, an t‑oideachas neamhfhoirmiúil nó an fhoghlaim neamhfhoirmiúil ar fad a dhéantar i rith an tsaoil, arb é an toradh atá uirthi, scileanna nó inniúlachtaí a fheabhsú ó thaobh cúrsaí pearsanta, cúrsaí sibhialta, cúrsaí sóisialta agus/nó ó thaobh na fostaíochta de, lena n‑áirítear soláthar seirbhísí comhairliúcháin nó treorach;

2. ciallaíonn “suíomh neamhfhoirmiúil” comhthéacs foghlama a bhíonn pleanáilte agus eagraithe go minic, ach nach cuid den chóras foirmiúil oideachais agus oiliúna é.

3. ciallaíonn “soghluaisteacht foghlama” bogadh go fisiceach go tír eile nach í an tír chónaithe í, d’fhonn staidéar, oiliúint nó foghlaim de chineál eile a ghabháil ar láimh, lena n‑áirítear tréimhsí oiliúna agus an fhoghlaim neamhfhoirmiúil, nó teagasc nó páirt a ghlacadh i ngníomhaíocht thrasnáisiúnta chun forbairt ghairmiúil a dhéanamh. D’fhéadfadh sí oiliúint ullmhúcháin sa teanga aíochta a chuimsiú. Cuimsíonn an tsoghluaisteacht foghlama freisin malartuithe ógra agus gníomhaíochtaí trasnáisiúnta chun forbairt ghairmiúil a dhéanamh a mbíonn oibrithe don ógra páirteach iontu;

4. Ciallaíonn “comhar maidir le nuálaíocht agus le dea-chleachtais” tionscadail um chomhar trasnáisiúnta a mbíonn eagraíochtaí atá gníomhach i réimsí an oideachais, na hoiliúna agus/nó na hóige páirteach iontu, agus d’fhéadfadh eagraíochtaí eile a bheith ar áireamh ann.

5. Ciallaíonn “tacaíocht d’athchóiriú beartas” aon chineál gníomhaíochta arb é is aidhm di nuachóiriú na gcóras oideachais agus oiliúna a éascú agus a chothú trí bhíthin phróiseas an chomhair bheartais idir na Ballstáit, go háirithe Modhanna Oscailte Comhordúcháin;

6. Is ionann “soghluaisteacht fhíorúil” agus tacar gníomhaíochtaí a dtacaíonn teicneolaíocht na faisnéise agus na cumarsáide leo, arna n‑eagrú ar leibhéal institiúideach, a bhaineann amach nó a éascaíonn taithí chomhoibritheach idirnáisiúnta i gcomhthéacs an teagaisc agus/nó na foghlama;

7. ciallaíonn “baill foirne” daoine atá páirteach san oideachas, san oiliúint nó san fhoghlaim neamhfhoirmiúil don aos óg, bíodh sé ar bhonn gairmiúil nó deonach. D’fhéadfadh múinteoirí, oiliúnóirí, ceannairí scoile, oibrithe don ógra agus baill foirne nach mbíonn ag plé go díreach leis an oideachas a bheith ar áireamh inti;

8. ciallaíonn “oibrí don ógra” gairmí nó saorálaí atá páirteach san fhoghlaim neamhfhoirmiúil;

9. ciallaíonn “daoine óga” daoine atá idir trí bliana déag d’aois agus tríocha bliain d’aois;

10. ciallaíonn “institiúid ardoideachais”:

(a) aon sórt institiúide ardoideachais, i gcomhréir leis an reachtaíocht nó leis an gcleachtas náisiúnta, a chuireann céimeanna aitheanta nó cáilíochtaí aitheanta eile tríú leibhéal ar fáil, is cuma cad a ghairtear de na hinstitiúidí sin;

(b) aon institiúid, i gcomhréir leis an reachtaíocht nó leis an gcleachtas náisiúnta, a chuireann gairmoideachas nó gairmoiliúint tríú leibhéal ar fáil;

11. ciallaíonn “scoil” gach cineál institiúide a chuireann oideachas ginearálta (oideachas réamhscoile, bunoideachas nó oideachas meánscoile), gairmoideachas agus oideachas teicniúil ar fáil;

12. ciallaíonn “institiúid acadúil” aon institiúid oideachais atá tiomanta don oideachas agus don taighde;

13. ciallaíonn “gairmoiliúint” aon fhoirm de ghairmoideachas nó de ghairmoiliúint tosaigh, lena n‑áirítear teagasc teicniúil agus gairme agus printíseachtaí teicniúla agus gairme, a rannchuidíonn le gairmcháilíocht a bhaint amach a aithníonn na húdaráis inniúla sa Bhallstát ina bhfaightear í, chomh maith le gairmoideachas nó gairmoiliúint leantach a ghabhann duine ar láimh i rith a shaoil oibre;

14. ciallaíonn “foghlaim aosach” gach foirm d’fhoghlaim aosach nach foghlaim ghairme í, bíodh sí ina foghlaim fhoirmiúil, neamhfhoirmeálta nó neamhfhoirmiúil;

15. ciallaíonn “comhchéimeanna” clár comhtháite staidéir a chuireann dhá institiúid ardoideachais ar a laghad ar fáil a bhfuil teastas céime amháin mar thoradh air arna eisiúint agus arna shíniú ag gach ceann de na hinstitiúidí rannpháirteacha le chéile agus a aithnítear go hoifigiúil sna tíortha ina bhfuil na hinstitiúidí rannpháirteacha;

16. ciallaíonn “céim dhúbailte/ilchéim” clár staidéir a chuireann dhá institiúid ardoideachais ar a laghad (céim dhúbailte) nó níos mó institiúidí ardoideachais (ilchéim) ar fáil ina bhfaigheann an mac léinn teastas céime ar leith ó gach ceann de na hinstitiúidí rannpháirteacha ar an gcéim a bheith críochnaithe;

17. ciallaíonn “gníomhaíocht óige” gníomhaíocht a dhéanann daoine óga, ina n‑aonair nó mar chuid de ghrúpa, lasmuigh d’uaireanta scoile (amhail malartuithe ógra nó obair dheonach), arb é a príomhthréith cur chuige neamhfhoirmiúil maidir leis an bhfoghlaim;

18. ciallaíonn “comhpháirtíocht” comhaontú idir grúpa institiúidí nó eagraíochtaí i mBallstáit éagsúla chun comhghníomhaíochtaí Eorpacha a dhéanamh i réimse an oideachais, na hoiliúna agus na hóige nó chun gréasán neamhfhoirmiúil a bhunú i réimse ábhartha. Ó thaobh an spóirt de, ciallaíonn sí comhaontú le tríú páirtí amháin nó níos mó, amhail eagraíochtaí nó urraitheoirí gairmiúla spóirt i mBallstáit éagsúla, d’fhonn foinsí breise tacaíochta a mhealladh chun cuspóirí inmhianaithe an Chláir a bhaint amach.

19. ciallaíonn “fiontar” aon ghnóthas a bhíonn ag gabháil do ghníomhaíocht eacnamaíoch san earnáil phoiblí nó san earnáil phríobháideach, cibé méid é, cibé stádas dlíthiúil atá aige nó cibé earnáil eacnamaíoch ina bhfeidhmíonn sé, lena n‑airítear an geilleagar sóisialta;

20. ciallaíonn “scileanna” an cumas eolas a chur i bhfeidhm agus fios gnó a úsáid d’fhonn cúraimí a dhéanamh nó fadhbanna a réiteach;

21. ciallaíonn “inniúlacht” an cumas léirithe eolas, scileanna agus meonta a úsáid go freagrach agus go neamhspleách i gcomhthéacsanna foghlama, sóisialta nó gairmiúla.

22. ciallaíonn “inniúlachtaí lárnacha” an tacar bunúsach sin d’eolas, de scileanna agus de mheonta a theastaíonn ó gach duine ar mhaithe le féinchomhlíonadh agus féinfhorbairt, saoránacht ghníomhach, cuimsiú sóisialta agus fostaíocht;

23. ciallaíonn “torthaí” aon sonraí, eolas agus fhaisnéis, is cuma cén fhoirm ina bhfuil siad nó cén cineál iad, bídís nó ná bídís inchosanta, a ghintear sa ghníomhaíocht chomh maith le haon chearta a ghabhann léi, lena n‑áirítear cearta maoine intleachtúla.

24. ciallaíonn “torthaí a scaipeadh” torthaí an Chláir agus a réamhtheachtaithe a nochtadh go poiblí ar aon bhealach is iomchuí, arb éard is aidhm leis a áirithiú go n‑aithnítear na torthaí go hiomchuí, go léirítear iad agus go gcuirtear chun feidhme iad go forleathan;

25. ciallaíonn “Modh Oscailte Comhordúcháin” modh idir-rialtasach lena gcuirtear creat ar fáil le haghaidh comhair idir na Ballstáit, ar féidir a mbeartais náisiúnta a dhíriú ar chuspóirí comhchoiteanna áirithe ar an gcaoi sin. Faoi raon feidhme an chláir seo, tá feidhm ag an Modh Oscailte Comhordúcháin (MOC) maidir leis an oideachas, leis an oiliúint agus leis an óige;

26. ciallaíonn “uirlisí trédhearcachta an AE” ionstraimí a chuidíonn le geallsealbhóirí torthaí foghlama agus cáilíochtaí a thuiscint, a léirthuiscint agus, más iomchuí, a aithint ar fud an Aontais;

27. ciallaíonn “tíortha comharsanachta” na tíortha agus na críocha atá liostaithe san Iarscríbhinn a ghabhann le Rialachán XX/2012 ó Рharlaimint na hЕorpa agus ón gComhairle an X YY 2012[28] lena mbunaítear Ionstraim Eorpach um Chomharsanacht: An Ailgéir, an Airméin, an Asarbaiseáin, an Bhealarúis, an Éigipt, an tSeoirsia, Iosrael, an Iordáin, an Liobáin, an Libia, Poblacht na Moldóive, Maracó, an chríoch Phalaistíneach faoi fhorghabháil, an tSiria, an Túinéis agus an Úcráin. Ina theannta sin, maidir leis na gníomhaíochtaí a dtacaítear leo i réimse na hóige, meastar gur tír chomharsanachta í an Rúis;

28. ciallaíonn “déghairm” traenáil spóirt ar ardleibhéal a chónascadh le hoideachas ginearálta nó le hobair.

Airteagal 3

Breisluach Eorpach

1. Ní thacóidh an Clár ach leis na gníomhartha agus leis na gníomhaíochtaí sin a d’fhéadfadh breisluach Eorpach a chur ar fáil agus a rannchuidíonn leis an gcuspóir ghinearálta dá dtagraítear in Airteagal 4 a bhaint amach.

2. Áiritheofar breisluach Eorpach ghníomhartha agus ghníomhaíochtaí an Chláir go háirithe trí na nithe seo a leanas:

(a) Saintréith thrasnáisiúnta a bheith ag baint leo, go háirithe an tsoghluaisteacht thrasnáisiúnta agus an comhar trasnáisiúnta arb é is aidhm dóibh tionchar sistéamach fadtéarmach a imirt;

(b) An chomhlántacht agus an tsineirgíocht atá acu le beartais agus le cláir náisiúnta agus idirnáisiúnta, agus le beartais agus le cláir eile de chuid an Aontais, rud a chuireann barainneachtaí scála agus mais chriticiúil san áireamh;

(c) An chaoi a rannchuidíonn siad le húsáid éifeachtach a bhaint as uirlisí an Aontais ar mhaithe le cáilíochtaí a aithint agus leis an trédhearcacht.

Airteagal 4

Cuspóir ghinearálta an Chláir

1. Is é is aidhm don Chlár rannchuidiú le cuspóirí na straitéise Eoraip 2020 agus an chreata straitéisigh Oideachais agus Oiliúna 2020, lena n‑áirítear na tagarmharcanna comhfhreagracha a bunaíodh sna hionstraimí sin, leis an gcreat athnuaite le haghaidh Comhair Eorpaigh i Réimse na hÓige (2010-2018), le forbairt inbhuanaithe tríú tíortha a fhorbairt ar bhonn inbhuanaithe i réimse an ardoideachais, agus leis an ngné Eorpach den spórt a fhorbairt.

2. Tá sé mar aidhm aige go háirithe rannchuidiú leis na príomhspriocanna seo a leanas de chuid Eoraip 2020 a bhaint amach:

(a) Rátaí luathfhágála na scoile a laghdú;

(b) Líon na mac léinn idir 30 agus 34 bliain d’aois a bhfuil oideachas tríú leibhéal curtha i gcrích acu a mhéadú.

CAIBIDIL II

Oideachas, Oiliúint agus an Óige

Airteagal 5

Cuspóirí sonracha

Saothrófar na cuspóirí sonracha seo a leanas i réimsí an oideachais, na hoiliúna agus na hóige leis an gClár:

(a) Leibhéal na n‑inniúlachtaí agus na scileanna lárnacha a fheabhsú go háirithe i ndáil le hábharthacht na n‑inniúlachtaí agus na scileanna sin maidir le margadh an tsaothair agus leis an tsochaí, chomh maith le rannpháirtíocht daoine óga sa saol daonlathach san Eoraip a fheabhsú, go háirithe trí dheiseanna soghluaisteachta foghlama a mhéadú do dhaoine óga, d’fhoghlaimeoirí, do bhaill foirne agus d’oibrithe don ógra, agus trí chomhar idir oideachas, an óige agus margadh an tsaothair a neartú;

– Táscairí gaolmhara:

– % de na rannpháirtithe a d’fheabhsaigh a n‑inniúlachtaí lárnacha agus/nó a scileanna a bhaineann lena n‑infhostaitheacht;

– % de na rannpháirtithe óga a dhearbhaíonn go bhfuil siad níos réitithe chun páirt a ghlacadh sa saol sóisialta agus polaitiúil

(b) Feabhsuithe ar ardchaighdeán, barr feabhais i nuálaíocht agus idirnáisiúnú ar leibhéal na n‑institiúidí oideachais agus in obair don ógra a chothú, go háirithe trí chomhar trasnáisiúnta idir soláthraithe oideachais agus oiliúna nó eagraíochtaí óige agus geallsealbhóirí eile a fheabhsú.

– Táscaire gaolmhar: % de na heagraíochtaí a ghlac páirt sa Chlár agus a d’fhorbair nó a ghlac modhanna nuálacha

(c) Teacht chun cinn limistéir Eorpaigh um fhoghlaim ar feadh an tsaoil a spreagadh, athchóirithe beartas a chur faoi deara ar an leibhéal náisiúnta, nuachóiriú ar chórais oideachais agus oiliúna a chothú, lena n‑áirítear foghlaim neamhfhoirmiúil, agus comhar Eorpach i réimse na hóige a chothú, go háirithe trí chomhar maidir le beartas a fheabhsú, trí úsáid níos fearr a bhaint as uirlisí aitheantais agus trédhearcachta, agus trí dhea-chleachtais a scaipeadh;

– Táscaire gaolmhar: Líon na mBallstát a bhaineann úsáid as na torthaí ó na Modhanna Oscailte Comhordúcháin i bhforbairt a mbeartas náisiúnta

(d) Gné idirnáisiúnta an oideachais, na hoiliúna agus na hóige a fheabhsú, go háirithe san ardoideachas trí bhíthin institiúidí ardoideachais an Aontais a dhéanamh níos mealltaí agus tacaíocht a thabhairt do ghníomhaíocht sheachtrach an Aontais, lena n‑áirítear a chuid cuspóirí forbartha tríd an tsoghluaisteacht agus comhar idir institiúidí ardoideachais an AE agus tríú tíortha a chur chun cinn agus trí fhorbairt spriocdhírithe acmhainní i dtríú tíortha.

– Táscaire gaolmhar: Líon na n‑institiúidí ardoideachais nach bhfuil san AE a bhfuil baint acu le gníomhaíochtaí soghluaisteachta agus comhair

(e) Teagasc agus foghlaim teangacha a fheabhsú agus éagsúlacht teangacha a chur chun cinn;

– Táscaire gaolmhar: % de na rannpháirtithe a d’fheabhsaigh a scileanna teanga

(f) Barr feabhais i ngníomhaíochtaí teagaisc agus taighde maidir leis an lánpháirtíocht Eorpach a chur chun cinn trí bhíthin ghníomhaíochtaí Jean Monnet ar fud an domhain, faoi mar a thagraítear dóibh in Airteagal 10.

– Táscaire gaolmhar: Líon na mac léinn atá ag fáil oiliúna trí ghníomhaíochtaí Jean Monnet.

Airteagal 6

Gníomhaíochtaí an Chláir

1. I réimsí an oideachais, na hoiliúna agus na hóige, saothrófar na cuspóirí seo a leanas leis an gclár trí bhíthin na dtrí chineál gníomhaíochta seo a leanas:

(a) Soghluaisteacht foghlama daoine aonair,

(a) Comhar maidir le nuálaíocht agus le dea-chleachtais,

(b) Tacaíocht d’athchóiriú beartas.

2. Déantar cur síos ar ghníomhaíochtaí sonracha Jean Monnet in Airteagal 10.

Airteagal 7

Soghluaisteacht foghlama daoine aonair

1. Trí ghníomhaíocht soghluaisteacht foghlama daoine aonair cothófar:

(a) soghluaisteacht trasnáisiúnta na mac léinn ardoideachais agus gairmoiliúna mar aon le daoine óga a bhfuil baint acu le gníomhaíochtaí neamhfhoirmiúla idir na tíortha rannpháirteacha dá dtagraítear in Airteagal 18. D’fhéadfadh staidéar in institiúid chomhpháirtíochta, tréimhsí oiliúna thar lear nó rannpháirtíocht i ngníomhaíochtaí óige, go sonrach obair dheonach, a bheith i gceist leis an tsoghluaisteacht seo. Cothófar soghluaisteacht céime ar leibhéal Máistreachta tríd an tsaoráid chun iasachtaí do mhic léinn a ráthú dá dtagraítear in Airteagal 14(3).

(b) Soghluaisteacht trasnáisiúnta foirne, laistigh de na tíortha rannpháirteacha dá dtagraítear in Airteagal 18. D’fhéadfadh teagasc nó páirt a ghlacadh i ngníomhaíochtaí forbartha gairmiúla thar lear a bheith i gceist leis an tsoghluaisteacht seo.

2. Chomh maith leis sin, leis an ngníomhaíocht seo, cothófar soghluaisteacht trasnáisiúnta mac léinn, daoine óga agus ball foirne chuig tríú tíortha agus ó thríú tíortha maidir le hardoideachas lena n‑áirítear soghluaisteacht atá eagraithe ar bhonn comhchéimeanna, céimeanna dúbailte nó ilchéimeanna glaonna ardchaighdeáin nó comhghlaonna, mar aon le foghlaim neamhfhoirmiúil.

Airteagal 8

Comhar maidir le nuálaíocht agus le dea-chleachtais

1. Trí ghníomhaíocht chomhair maidir le nuálaíocht agus le dea-chleachtais cothófar:

(a) comhpháirtíochtaí straitéiseacha trasnáisiúnta idir eagraíochtaí a bhfuil baint acu le hoideachas, le hoiliúint agus/nó le gníomhaíochtaí óige nó le hearnálacha ábhartha ar bith eile a fhorbraíonn comhthionscnaimh agus a chuireann chun feidhme iad agus a chuireann malartuithe taithí agus fios gnó chun cinn;

(b) comhpháirtíochtaí trasnáisiúnta idir fiontair agus institiúidí oideachais sna foirmeacha seo a leanas:

– Comhaontais Eolais idir institiúidí ardoideachais agus fiontair a chuireann an chruthaitheacht, an nuálaíocht agus an fhiontraíocht chun cinn trí dheiseanna foghlama ábhartha a thairiscint, lena n‑áirítear curaclaim nua a fhorbairt;

– Comhaontais Scileanna Earnála idir soláthraithe oideachais agus oiliúna agus fiontair a chuireann infhostaitheacht chun cinn, a chruthaíonn curaclaim nua atá dírithe ar earnálacha ar leith, a fhorbraíonn bealaí nuálacha maidir le teagasc gairme agus gairmoiliúint agus a chuireann uirlisí a aithnítear ar fud an Aontais i bhfeidhm.

(c) Ardán tacaíochta TF, lena n‑áirítear Ríomhnascadh, ina gcumhdaítear earnálacha oideachais agus an óige lena gcumasaítear piarfhoghlaim, soghluaisteacht fhíorúil agus malartuithe dea-chleachtas agus rochtain a thabhairt do rannpháirtithe ó thíortha comharsanachta.

2. Cothófar forbairt, forbairt acmhainní, lánpháirtiú réigiúnach, malartuithe eolais agus próisis nuachóirithe leis an ngníomhaíocht seo chomh maith trí bhíthin comhpháirtíochtaí idir institiúidí ardoideachais an Aontais agus tríú tíortha mar aon le hearnáil na hóige, go sonrach maidir le piarfhoghlaim agus comhthionscadail oideachais, a chuirfidh comhar réigiúnach chun cinn, go háirithe le tíortha comharsanachta.

Airteagal 9

Tacaíocht d’athchóiriú beartas

1. Áireofar ar ghníomhaíocht maidir le tacaíocht d’athchóiriú beartas gníomhaíochtaí arna dtionscnamh ar leibhéal an Aontais a bhaineann leis na nithe seo a leanas:

(a) na gníomhaíochtaí a bhaineann le cur chun feidhme chlár oibre an Aontais maidir le hoideachas, le hoiliúint agus leis an óige (Modhanna Oscailte Comhordúcháin), agus próisis Bologna agus Chóbanhávan agus an t‑idirphlé struchtúrtha le daoine óga;

(b) uirlisí trédhearcachta an Aontais a chur chun feidhme i dtíortha rannpháirteacha, go háirithe Europass, an Creat Eorpach um Cháilíochtaí (EQF), an Córas Eorpach d’Aistriú Creidmheasa (ECTS), an Córas Creidmheasa Eorpach don Ghairmoideachas agus don Ghairmoiliúint (ECVET) agus tacaíocht do Líonraí ar fud an AE.

(c) an t‑idirphlé beartais le geallsealbhóirí Eorpacha ábhartha i réimsí an oideachais, na hoiliúna agus na hóige;

(d) Fóram Eorpach na hÓige, na Lárionaid Náisiúnta um Aitheantas Acadúil (NARIC), na líonraí Eurydice, Euroguidance agus Eurodesk, mar aon leis na Lárionaid Tacaíochta Náisiúnta um Ríomhnascadh, na Lárionaid Náisiúnta Europass, agus na hOifigí Faisnéise Náisiúnta sna tíortha comharsanachta agus sna tíortha aontacha, sna tíortha is iarrthóirí agus sna tíortha a d’fhéadfadh a bheith ina n‑iarrthóirí nach bhfuil páirt iomlán á glacadh acu sa chlár.

2. Cothófar idirphlé beartais le tríú tíortha agus le heagraíochtaí idirnáisiúnta leis na ngníomhaíocht seo chomh maith.

Airteagal 10

Gníomhaíochtaí Jean Monnet

Beidh sé d’aidhm ag gníomhaíochtaí Jean Monnet:

(a) teagasc agus taighde a chur chun cinn maidir le lánpháirtíocht Eorpach ar fud an domhain i measc sain‑acadóirí, foghlaimeoirí agus saoránach, go sonrach trí bhíthin Chathaoireacha Jean Monnet a chruthú agus gníomhaíochtaí acadúla eile, agus trí chabhair a chur ar fáil le haghaidh gníomhaíochtaí forbartha eolais eile in institiúidí ardoideachais;

(b) tacaíocht a thabhairt do ghníomhaíochtaí institiúidí acadúla nó cumann acadúil atá gníomhach sa réimse staidéir um lánpháirtíocht Eorpach agus tacaíocht a thabhairt do lipéad Jean Monnet maidir le barr feabhais.

(c) tacaíocht a thabhairt do na hinstitiúidí acadúla Eorpacha seo a leanas a bhfuil aidhm leasa Eorpaigh á saothrú acu;

(i) Institiúid Ollscoile Eorpach Fhlórans;

(ii) Coláiste na hEorpa (campais Bhrugge agus Natolin);

(d) díospóireacht beartais agus malartuithe idir an saol acadúil agus lucht ceaptha beartas a chur chun cinn maidir le tosaíochtaí beartais an Aontais.

CAIBIDIL III

An Spórt

Airteagal 11

Cuspóirí sonracha

I gcomhréir leis an gcuspóir ginearálta, saothrófar leis an gClár na cuspóirí sonracha seo a leanas i réimse an spóirt:

(a) dul i ngleic le bagairtí trasnáisiúnta ar an spórt, amhail dópáil, cluichí a shocrú, foréigean, ciníochas agus éadulaingt;

– Táscaire gaolmhar: % de na rannpháirtithe a bhaineann úsáid as torthaí na dtionscadal trasteorann chun bagairtí ar an spórt a chomhrac.

(b) dea-rialachas i spórt agus déghairmeacha lúthchleasaithe a chothú;

– Táscaire gaolmhar: % de ba rannpháirtithe a bhaineann úsáid as torthaí na dtionscadal trasteorann chun dea-rialachas agus déghairmeacha a fheabhsú.

(c) cuimsiú sóisialta, comhdheiseanna agus gníomhaíocht choirp a fheabhsaíonn an tsláinte a chur chun cinn trí bhíthin rannpháirtíochta méadaithe sa spórt.

– Táscaire gaolmhar: % de na rannpháirtithe a bhaineann úsáid as torthaí na dtionscadal trasteorann chun cuimsiú sóisialta, comhdheiseanna agus rátaí rannpháirtíochta a fheabhsú.

Airteagal 12

Gníomhaíochtaí

1. Saothrófar na cuspóirí um chomhar sa spórt trí bhíthin na ngníomhaíochtaí trasnáisiúnta seo a leanas:

(a) tacaíocht do thionscadail chomhoibritheacha thrasnáisiúnta;

(b) tacaíocht d’imeachtaí spóirt Eorpacha neamhthráchtala lena mbaineann roinnt tíortha Eorpacha;

(c) tacaíocht maidir leis an mbonn fianaise faoi bheartas a cheapadh a neartú;

(d) tacaíocht maidir le hacmhainní eagraíochtaí spóirt a fhorbairt;

(e) idirphlé le geallsealbhóirí Eorpacha ábhartha.

2. Leis na gníomhaíochtaí spóirt lena dtacófar, nuair is iomchuí, déanfar cistiú forlíontach a ghiaráil trí bhíthin comhpháirtíochta le tríú páirtithe amhail gnóthais phríobháideacha.

CAIBIDIL IV

Forálacha Airgeadais

Airteagal 13

Buiséad

1. Socrófar gur EUR 17 299 000 000 an t‑imchlúdach airgeadais chun an Clár seo a chur chun feidhme ón 1 Eanáir 2014 i leith.

Déanfar na méideanna seo a leanas a leithdháileadh ar Ghníomhaíochtaí an Chláir

a) EUR 16 741 738 000 le haghaidh gníomhaíochtaí i réimse an oideachais, na hoiliúna agus na hóige, dá dtagraítear faoi Airteagal 6(1);

b) EUR 318 435 000 le haghaidh ghníomhaíochtaí Jean Monnet, dá dtagraítear faoi Airteagal 10;

c) EUR 238 827 000 le haghaidh gníomhaíochtaí a bhaineann leis an Spórt, dá dtagraítear i gCaibidil III.

2. De bhreis ar an imchlúdach airgeadais mar atá léirithe i mír 1, agus d’fhonn gné idirnáisiúnta an ardoideachais a chur chun cinn, déanfar méad táscach EUR 1 812 100 000[29] ó na hionstraimí seachtracha éagsúla (an Ionstraim do Chomhar um Fhorbairt, an Ionstraim Eorpach um Chomharsanacht, an Ionstraim um Chúnamh Réamhaontachais, an Ionstraim um Chomhpháirtíocht agus an Ciste Eorpach Forbraíochta), a leithdháileadh ar ghníomhaíochta maidir le soghluaisteacht foghlama chuig tíortha nó ó thíortha seachas na tíortha dá dtagraítear in Airteagal 18(1) agus ar idirphlé comhair agus beartais le húdaráis/le hinstitiúidí/le heagraíochtaí ó na tíortha sin. Beidh feidhm ag forálacha an Rialacháin seo maidir le húsáid na gcistí sin.

Cuirfear an cistiú ar fáil trí bhíthin 2 leithdháileadh ilbhliantúla ina gcumhdófar na chéad 4 bliana agus na 3 bliana eile faoi seach agus sin amháin. Léireofar an cistiú sin i gclárú táscach ilbhliantúil na n‑ionstraimí sin, i gcomhréir le riachtanais agus tosaíochtaí sainaitheanta na dtíortha lena mbaineann. Féadfar na leithdháiltí a athbhreithniú i gcás mórdhálaí gan choinne nó athruithe tábhachtacha polaitiúla i comhréir le tosaíochtaí seachtracha an AE. Féadfaidh comhar le tíortha nach bhfuil rannpháirteach a bheith bunaithe, nuair is ábhartha, ar leithreasuithe breise ó thíortha comhpháirtíochta a bheidh le cur ar fáil i gcomhréir leis na nósanna imeachta a bheidh le comhaontú leis na tíortha seo.

3. I gcomhréir leis an mbreisluach ionchais a bhaineann leis na trí chineál gníomhaíochta dá dtagraítear in Airteagal 6(1), agus i gcomhréir le prionsabail na maise criticiúla, an dírithe, na héifeachtúlachta agus na feidhmíochta, déanfar an méid atá sonraithe in Airteagal 13 (1.a) a leithdháileadh go táscach mar a leanas:

– déantar [65%] den mhéid sin a leithdháileadh ar shoghluaisteacht foghlama daoine aonair;

– déantar [26%] den mhéid sin a leithdháileadh ar chomhar maidir le nuálaíocht agus le dea-chleachtais;

– déantar [4%] den mhéid sin a leithdháileadh ar thacaíocht d’athchóiriú beartas;

– cumhdófar deontais oibriúcháin do Ghníomhaireachtaí Náisiúnta le [3%] den mhéid sin.

– cumhdófar caiteachas riaracháin le [2%] den mhéid sin.

4. D’fhéadfadh go gclúdódh an leithdháileadh airgeadais le haghaidh an Chláir costais freisin a bhaineann le gníomhaíochtaí ullmhúcháin, faireacháin, rialaithe, iniúchóireachta agus meastóireachta a bhfuil gá leo chun an clár a bhainistiú agus a chuspóirí a bhaint amach; go háirithe, staidéir, cruinnithe saineolaithe, gníomhaíochtaí faisnéise agus cumarsáide lena n‑áirítear cumarsáid chorparáideach maidir le tosaíochtaí polaitiúla an Aontais Eorpaigh sa mhéid is go mbaineann siad le cuspóirí ginearálta an Rialacháin seo, costais a bhaineann le TF a dhíríonn ar phróiseáil agus ar mhalartú faisnéise, mar aon le costais cúnaimh riaracháin agus theicniúil eile a thabhóidh an Coimisiún chun an Clár a bhainistiú.

5. D’fhéadfadh go gcumhdófaí sa leithdháileadh airgeadais na costais maidir le cúnamh teicniúil agus riaracháin chomh maith a theastaíonn chun an t‑aistriú a áirithiú idir an Clár agus na bearta a glacadh faoi Chinneadh Uimh. 1720/2006/CE lena mbunaítear an Clár Foghlama ar feadh an tSaoil, faoi Chinneadh Uimh. 1719/2006/CE lena mbunaítear an clár “An tAos Óg i mBun Gníomhaíochta” agus faoi Chinneadh Uimh. 1298/2008/CE lena mbunaítear an Clár Erasmus Mundus. Más gá, féadfar leithreasuithe a iontráil sa bhuiséad i ndiaidh 2020 d’fhonn costais chomhchosúla a chumhdach, ionas go mbeifear ábalta na gníomhaíochtaí nach mbeidh curtha i gcrích faoi 31 Nollaig 2020 a bhainistiú.

6. Déanfar na cistí do shoghluaisteacht foghlama daoine aonair dá dtagraítear in Airteagal 6(1.a) atá le bainistiú ag Gníomhaireacht Náisiúnta a leithdháileadh ar bhonn an daonra agus an chostais mhaireachtála sa Bhallstát, an fhaid idir príomhchathracha na mBallstát agus feidhmíochta. Is ionann paraiméadar na feidhmíochta agus 25% d’iomlán na gcistí de réir na gcritéar dá dtagraítear i mír 7 agus i mír 8.

7. Tá feidhm ag leithdháileadh na gcistí bunaithe ar fheidhmíocht d’fhonn úsáid éifeachtúil agus éifeachtach acmhainní a chur chun cinn. Beidh na critéir a úsáidfear chun feidhmíocht a thomhas bunaithe ar na sonraí is déanaí a bheidh ar fáil. Is iad na critéir sin:

(a) leibhéal na n‑aschur réadaithe bliantúil a bhaineann leis na fothorthaí agus na torthaí comhaontaithe;

(b) leibhéal na n‑íocaíochtaí bliantúla arna réadú.

D’fhéadfadh na critéir seo seo a bheith faoi réir a n‑athbhreithnithe le linn fhad tréimhse an Chláir i gcomhréir leis an nós imeachta dá dtagraítear in Airteagal 28 maidir le gníomhartha tarmligthe.

8. Beidh leithdháileadh na gcistí le haghaidh na bliana 2014 bunaithe ar shonraí na n‑aschur is déanaí a bheidh ar fáil agus glacadh an bhuiséid i dtaca leis an gClár Foghlama ar feadh an tSaoil, leis an gClár “An tAos Óg i mBun Gníomhaíochta” agus leis an gclár Erasmus Mundus a bheidh curtha chun feidhme go dtí 1 Eanáir 2014.

9. Féadfar tacaíocht a chur ar fáil sa Chlár trí bhíthin módúlachtaí cistithe nuálacha sonracha, go háirithe na cinn atá leagtha amach in Airteagal 14(3).

Airteagal 14

Módúlachtaí cistithe sonracha

1. Is é an Coimisiún a chuirfidh tacaíocht airgeadais an Aontais chun feidhme i gcomhréir le Rialachán XX/2012 [an Rialachán Airgeadais].

2. Féadfaidh an Coimisiún comhghlaonna a sheoladh le tríú tíortha nó lena n‑eagraíochtaí agus gníomhaireachtaí d’fhonn tionscadail a chómhaoiniú. Féadfar meastóireacht a dhéanamh ar thionscadail agus iad a roghnú trí chomhnósanna imeachta meastóireachta agus roghnúcháin atá le comhaontú ag na gníomhaireachtaí cistiúcháin lena mbaineann, i gcomhlíonadh na bprionsabal atá leagtha amach i Rialachán XX/2012[30] [an Rialachán Airgeadais].

3. Soláthróidh an Coimisiún an cistiú i gcomhair ráthaíochtaí le haghaidh iasachtaí do mhic léinn atá ina gcónaí i dtír rannpháirteach mar atá sainithe in Airteagal 18(1) agus atá ag tabhairt faoi chéim Mháistreachta iomlán i dtír rannpháirteach eile, atá le soláthar trí bhíthin iontaobhaí ag a bhfuil sainordú lena cur chun feidhme ar bhonn comhaontuithe muiníneacha ina leagtar amach na rialacha agus na ceanglais mhionsonraithe lena rialaítear cur chun feidhme na hionstraime airgeadais mar aon le hoibleagáidí faoi seach na gcomhpháirtithe. Comhlíonfaidh an ionstraim airgeadais na forálacha maidir le hionstraimí airgeadais sa Rialachán Airgeadais agus sa Ghníomh Tarmligthe a chuirfear in aonaid na Rialacha Cur Chun Feidhme. I gcomhréir le hAirteagal 18 (2 ) den Rialachán (CE, Euratom) Uimh. 1605/2002, ba cheart ioncam agus íocaíochtaí arna nginiúint leis na ráthaíochtaí a shannadh don ionstraim airgeadais. Beidh an ionstraim airgeadais seo, lena n‑áirítear riachtanais agus glacadh an mhargaidh, faoi réir an fhaireacháin agus na meastóireachta dá dtagraítear in Airteagal 15(2).

4. Comhlachtaí poiblí, mar aon le scoileanna, le hinstitiúidí ardoideachais agus le heagraíochtaí i réimsí an oideachais, na hoiliúna, na hóige agus an spóirt a bhfuil os cionn 50% dá n‑ioncam bliantúil faighte acu ó fhoinsí poiblí le dhá bhliain anuas, measfar go bhfuil an cumas airgeadais, gairmiúil agus riaracháin riachtanach acu chun gníomhaíochtaí faoin gClár a chur i gcrích. Ní bheidh sé de cheangal orthu doiciméid eile a chur ar fáil chun an méid sin a léiriú.

5. Beidh deontais do shoghluaisteacht foghlama arna ndámhachtain do dhaoine aonair díolmhaithe ó chánacha agus tobhaigh shóisialta. Beidh feidhm ag an díolúine chéanna maidir le comhlachtaí idirmheánacha a dhámhann tacaíocht airgeadais den sórt sin do na daoine aonair lena mbaineann.

6. Ní bheidh feidhm ag an méid dá dtagraítear in Airteagal [127(1)] den Rialachán Airgeadais maidir le tacaíocht airgeadais do shoghluaisteacht foghlama arna dámhachtain do dhaoine aonair.

CAIBIDIL V

Torthaí feidhmíochta agus scaipeadh

Airteagal 15

Faireachán agus meastóireacht a dhéanamh ar fheidhmíocht agus ar thorthaí

1. Déanfaidh an Coimisiún, i gcomhar leis na Ballstáit, faireachán rialta ar fheidhmíocht agus ar thorthaí an Chláir i gcoinne a chuspóirí, go háirithe maidir leis an méid seo a leanas:

(a) An breisluach Eorpach dá dtagraítear in Airteagal 3;

(a) Dáileadh na gcistí a bhaineann leis na príomhearnálacha oideachais, arb é is aidhm dóibh, faoi dheireadh an Chláir, cistiú a leithdháileadh lena ráthaítear tionchar sistéamach suntasach.

2. De bhreis ar an bhfaireachán leanúnach, bunóidh an Coimisiún tuarascáil mheasúnaithe, tráth nach déanaí ná deireadh a bliana 2017, d’fhonn measúnú a dhéanamh ar éifeacht an Chláir maidir leis na cuspóirí a bhaint amach agus ar éifeachtúlacht agus ar bhreisluacha Eorpaigh an Chláir, i bhfianaise cinnidh maidir leis an gClár a athnuachan, a mhodhnú nó a fhionraí. Díreoidh an mheastóireacht ar dheiseanna simpliúcháin, ar chomhchuibheas inmheánach agus seachtrach na mbeart, ábharthacht leanúnach na gcuspóirí uile, chomh maith leis an gcaoi ina rannchuidíonn na bearta le tosaíochtaí an Aontais d'fhás cliste, inbhuanaithe agus uilechuimsitheach. Cuirfear san áireamh torthaí meastóireachta maidir le tionchar fadtéarmach na gclár ba réamhtheachtaithe chomh maith (Foghlaim ar feadh an tSaoil, an tAos Óg i mBun Gníomhaíochta, Erasmus Mundus agus cláir ardoideachais idirnáisiúnta eile).

3. Gan dochar do na ceanglais atá leagtha amach i gCaibidil VII agus d’oibleagáidí na nGníomhaireachtaí Náisiúnta dá dtagraítear in Airteagal 22, déanfaidh na Ballstáit tuarascálacha maidir le cur chun feidhme agus tionchar an Chláir a chur faoi bhráid an Choimisiúin, faoin 31 Márta 2017 agus 30 Meitheamh 2019 faoi seach.

Airteagal 16

Cumarsáid agus scaipeadh

1. Áiritheoidh an Coimisiún i gcomhar leis na Ballstáit scaipeadh faisnéise, poiblíochta agus beart leantach maidir le gníomhaíochtaí a fhaigheann tacaíocht faoin gClár, mar aon le scaipeadh thorthaí an Chláir Foghlama ar feadh an tSaoil, an Chláir Erasmus Mundus agus an Chláir “An tAos Óg i mBun Gníomhaíochta” a cuireadh chun feidhme roimhe sin.

2. Ba cheart do thairbhithe na dtionscadal tacaithe trí bhíthin na ngníomhartha agus na ngníomhaíochta dá dtagraítear in Airteagal 6, in Airteagal 10 agus in Airteagal 12, cumarsáid agus scaipeadh cuí na dtorthaí agus na dtionchar arna bhfáil a áirithiú.

3. Forbróidh na Gníomhaireachtaí Náisiúnta dá dtagraítear in Airteagal 22 beartas comhsheasmhach ar mhaithe le scaipeadh agus saothrú éifeachtach thorthaí na ngníomhaíochtaí a fhaigheann tacaíocht faoi na gníomhaíochtaí a bhainistíonn siad laistigh den chlár agus cuideoidh siad leis an gCoimisiún sa chúram ginearálta a bhaineann le faisnéis maidir leis an gClár agus a thorthaí a scaipeadh.

4. Úsáidfidh na comhlachtaí poiblí agus príobháideacha laistigh de na príomhearnálacha oideachais a chuimsítear sa Chlár an t‑ainm branda “Erasmus” ar mhaithe le faisnéis a bhaineann leis an gclár a chur in iúl agus a scaipeadh; beidh baint ag an ainm branda leis na príomhearnálacha oideachais mar a leanas:

– "Erasmus Ardoideachas", a bhaineann le gach cineál ardoideachais, san Eoraip agus go hidirnáisiúnta

– “Oiliúint Erasmus”, a bhaineann le gairmoideachas agus gairmoiliúint agus foghlaim aosach

– “Scoileanna Erasmus”, a bhaineann le hoideachas scoile

– “Rannpháirtíocht Óige Erasmus” a bhaineann le foghlaim neamhfhoirmiúil na hóige.

5. Rannchuideoidh gníomhaíochtaí cumarsáide freisin le cumarsáid chorparáideach thosaíochtaí polaitiúla an Aontais, ar an gcoinníoll go bhfuil baint acu sin le cuspóirí ginearálta an Rialacháin seo.

CAIBIDIL VI

Rochtain ar an gClár

Airteagal 17

Rochtain

1. Féadfaidh comhlacht poiblí nó príobháideach ar bith atá gníomhach i réimsí an oideachais, na hoiliúna, na hóige agus an spóirt phobail iarratas a dhéanamh laistigh den Chlár seo.

2. Agus an Clár á chur chun feidhme, áiritheoidh an Coimisiún agus na Ballstáit go ndéanfar iarrachtaí faoi leith d’fhonn rannpháirtíocht na ndaoine a bhfuil deacrachtaí acu ar chúiseanna oideachais, sóisialta, inscne, fisiciúla, síceolaíocha, geografacha, eacnamaíocha agus cultúrtha a éascú.

Airteagal 18

Rannpháirtíocht tíortha

1. Is féidir leis na tíortha seo a leanas páirt a ghlacadh sa Chlár (dá ngairtear na ‘tíortha rannpháirteacha’ anseo feasta’):

(a) na Ballstáit:

(b) na tíortha aontacha, tíortha is iarrthóirí agus iarrthóirí ionchasacha a thairbhíonn de straitéis réamhaontachais, i gcomhréir leis na prionsabail ghinearálta agus leis na téarmaí agus coinníollacha ginearálta maidir le rannpháirteachas na dtíortha sin i gcláir Aontais arna mbunú sna Comhaontuithe Réime, sna Cinntí ó Chomhairlí Comhlachais nó i gcomhaontuithe dá samhail;

(c) stáit an CSTE ar páirtithe iad i gComhaontú an LEE, i gcomhréir le forálacha an Chomhaontaithe sin;

(d) Cónaidhm na hEilvéise, ar an gcoinníoll go ndéantar comhaontú déthaobhach ina bhforáiltear dá rannpháirtíocht a chur i gcrích leis an tír sin;

2. Beidh na tíortha rannpháirteacha atá liostaithe i mír 1 faoi réir na n‑oibleagáidí uile agus comhlíonfaidh siad na cúraimí uile atá leagtha amach sa Rialachán seo maidir le Ballstáit.

3. Leis an gClár tabharfar tacaíocht do chomhar le comhpháirtithe ó thríú tíortha, go sonrach comhpháirtithe ó thíortha comharsanachta, i ngníomhaíochtaí agus i ngníomhartha dá dtagraítear in Airteagal 6 agus in Airteagal 10.

CAIBIDIL VII

Córas bainistíochta agus iniúchóireachta

Airteagal 19

Comhlántacht

Déanfaidh an Coimisiún, i gcomhar leis na Ballstáit, comhsheasmhacht agus comhlántacht leis na nithe seo a leanas a áirithiú:

(a) beartais ábhartha an Aontais, go háirithe na cinn sin i réimsí an chultúir agus na meán, na fostaíochta, na sláinte, an taighde agus na nuálaíochta, na fiontraíochta, an cheartais, na dtomhaltóirí, na forbartha agus an bheartais comhtháthaithe;

(b) foinsí ábhartha eile de chistiú an Aontais i réimse na mbeartas oideachais, oiliúna agus óige, go háirithe Ciste Sóisialta na hEorpa agus na hionstraimí airgeadais eile a bhaineann le fostaíocht agus cuimsiú, Ciste Forbraíochta Réigiúnaí na hEorpa, na Cláir Thaighde agus Nuálaíochta, chomh maith leis na hionstraimí airgeadais a bhaineann le ceartas agus le saoránacht, sláinte, Cláir um chomhar seachtrach agus na hionstraimí réamhaontachais.

Airteagal 20

Comhlachtaí cur chun feidhme

Cuirfidh na comhlachtaí seo a leanas an Clár chun feidhme:

(a) An Coimisiún ar leibhéal an Aontais;

(b) Na Gníomhaireachtaí Náisiúnta ar an leibhéal náisiúnta a bheidh le cur chur feidhme sna tíortha rannpháirteacha dá dtagraítear in Airteagal 18(1).

Airteagal 21

An tÚdarás Náisiúnta

1. Laistigh de mhí amháin i ndiaidh an Rialachán seo a chur i bhfeidhm, cuirfidh na Ballstáit in iúl don Choimisiún trí fhógra fhoirmiúil arna sheachadadh ag a mBuanionadaíocht an duine (na daoine) atá údaraithe de réir an dlí chun gníomhú thar a gceann mar an “Údarás Náisiúnta” chun críche an Rialacháin seo. I gcás go n‑athraítear an tÚdarás Náisiúnta le linn shaolré an Chláir, cuirfidh an Ballstát é sin in iúl don Choimisiún láithreach de réir an nós imeachta céanna.

2. Déanfaidh na Ballstáit gach beart iomchuí chun deireadh a chur le bacainní dlí agus riaracháin ar fheidhmiú ceart an Chláir, lena n‑áirítear víosaí a riar.

3. Laistigh de thrí mhí ó theacht i bhfeidhm an Rialacháin seo, ainmneoidh an tÚdarás Náisiúnta comhlacht comhordaithe aonair ar a dtabharfar “an Ghníomhaireacht Náisiúnta” anseo feasta. Soláthróidh an tÚdarás Náisiúnta Measúnú ar Chomhlíonadh ex ante iomchuí don Choimisiún ina mbeidh sé sonraithe go gcomhlíonann an Ghníomhaireacht Náisiúnta forálacha Airteagal 55(1)(b)(vi) agus Airteagal 57(1), (2) agus (3) de Rialachán Uimh. XX/2012, , agus Airteagal X dá Rialachán Tarmligthe Uimh. XX/2012, mar aon le ceanglais an Aontais maidir le caighdeáin rialaithe inmheánaigh le haghaidh Gníomhaireachtaí Náisiúnta agus rialacha maidir leis an gcaoi ina mbainistíonn siad cistí an Chláir le haghaidh tacaíochta deontais.

4. Ainmneoidh an tÚdarás Náisiúnta comhlacht neamhspleách iniúchóireachta dá dtagraítear in Airteagal 24.

5. Déanfaidh an tÚdarás Náisiúnta faireachán agus maoirseacht ar bhainistíocht an Chláir ar an leibhéal náisiúnta. Cuirfidh sé an Coimisiúin ar an eolas i dtráth cuí roimh dó cinneadh ar bith a dhéanamh a d’fhéadfadh dul i bhfeidhm ar bhainistíocht an Chláir agus rachaidh sé i gcomhairle leis ina leith, go háirithe maidir lena Ghníomhaireacht Náisiúnta.

6. Bunóidh an tÚdarás Náisiúnta a Mheasúnú ar Chomhlíonadh ex-ante ar a rialuithe agus a iniúchtaí féin, agus/nó ar rialaithe agus iniúchtaí arna ndéanamh ag an gcomhlacht neamhspleách iniúchóireachta dá dtagraítear in Airteagal 24.

7. I gcás gurb í an Ghníomhaireacht Náisiúnta atá ainmnithe don Chlár an Ghníomhaireacht Náisiúnta chéanna a ainmníodh do na cláir réamhtheachtaí eadhon an Clár Foghlama ar feadh an tSaoil nó an tAos Óg i mBun Gníomhaíochta, d’fhéadfadh raon feidhme na rialuithe agus na n‑iniúchtaí maidir leis an Measúnú ar Chomhlíonadh ex-ante a bheith teoranta do na ceanglais nua a bhaineann go sonrach leis an gClár.

8. I gcás ina ndiúltóidh an Coimisiún an Ghníomhaireachta Náisiúnta atá ainmnithe bunaithe ar a mheastóireacht ar an Measúnú ar Chomhlíonadh ex-ante, áiritheoidh an tÚdarás Náisiúnta go ndéanfar na bearta leasúcháin is gá ionas go gcomhlíonfaidh an comhlacht atá ainmnithe mar Ghníomhaireacht Náisiúnta na híoscheanglais atá leagtha amach ag an gCoimisiún nó ainmneoidh sé comhlacht eile mar Ghníomhaireacht Náisiúnta.

9. Soláthróidh an tÚdarás Náisiúnta cómhaoiniú leormhaith i gcomhair oibríochtaí a Ghníomhaireachta Náisiúnta lena áirithiú go ndéanfar an Clár a bhainistiú i dtaca le rialacha an Aontais is infheidhme.

10. Bunaithe ar dhearbhú bliantúil urrúis bhainistíochta na Gníomhaireachta Náisiúnta, ar an tuairim neamhspleách iniúchóireachta ina thaobh agus ar anailís an Choimisiúin ar chomhlíonadh agus ar fheidhmíocht an Údaráis Náisiúnta, cuirfidh an tÚdarás Náisiúnta a ghníomhaíochtaí faireacháin agus maoirseachta maidir leis na gClár in iúl don Choimisiún faoi 30 Deireadh Fómhair gach bliain.

11. Glacfaidh an tÚdarás Náisiúnta freagracht as bainistíocht chuí chistí an Aontais a aistríonn an Coimisiún chuig an nGníomhaireacht Náisiúnta chun tacaíocht deontais a dhámhachtain faoin gClár.

12. I gcás aon neamhrialtachta, faillí nó calaoise atá inchurtha i leith na Gníomhaireachta Náisiúnta, agus i gcás easnamh tromchúiseach nó thearcfheidhmíocht na Gníomhaireachta Náisiúnta, agus sa chás ina ndéanann an Coimisiún éilimh ar an Gníomhaireacht Náisiúnta dá bharr sin, beidh an tÚdarás Náisiúnta faoi dhliteanais i leith an Choimisiúin maidir leis na cistí nár gnóthaíodh.

13. Sna teagmhais agus sna cásanna dá dtagraítear i mír 12, féadfaidh an tÚdarás Náisiúnta an Ghníomhaireacht Náisiúnta a aisghairm ar a thionscnamh féin nó ar iarratas ón gCoimisiún. I gcás inar mian leis an Údarás Náisiúnta an Ghníomhaireacht Náisiúnta a chúlghairm ar chúiseanna a bhfuil údar maith leo, cuirfidh sé an chúlghairm in iúl don Choimisiún sé mhí ar a laghad roimh an dáta ar a bhfuil sé beartaithe sainordú na Gníomhaireachta Náisiúnta a fhoirceannadh. Sa chás sin, déanfaidh an tÚdarás Náisiúnta agus an Coimisiún bearta sainiúla agus uainithe maidir le trasdul a chomhaontú go foirmiúil.

14. I gcás cúlghairme, cuirfidh an tÚdarás Náisiúnta na rialuithe riachtanacha chun feidhme maidir le cistí an Aontais a bhí curtha de chúram ar an nGníomhaireacht Náisiúnta chúlghairthe agus áiritheoidh sé go n‑aistreofar gan bhacainn go dtí an Ghníomhaireacht Náisiúnta nua na cistí sin chomh maith leis na doiciméid agus na huirlisí bainistíochta uile a theastaíonn chun an Clár a bhainistiú. Soláthróidh an tÚdarás Náisiúnta an tacaíocht airgeadais riachtanach don Ghníomhaireacht Náisiúnta chúlghairthe chun leanúint dá hoibleagáidí conartha maidir le tairbhithe an Chláir agus maidir leis an gCoimisiún a chur chun feidhme go dtí go n‑aistreofar na hoibleagáidí sin go dtí Gníomhaireacht Náisiúnta nua.

Airteagal 22

An Ghníomhaireacht Náisiúnta

1. Maidir leis an nGníomhaireacht Náisiúnta:

(a) beidh pearsantacht dhlítheanach aici nó beidh sí mar chuid d’eintiteas ag a bhfuil pearsantacht dhlítheanach, agus rialófar í de réir dhlí an Bhallstáit lena mbaineann. Ní fhéadfar aireacht a ainmniú mar Ghníomhaireacht Náisiúnta;

(a) beidh cumas bainistíochta, foireann agus bonneagar leordhóthanach aici chun a cúraimí a chomhlíonadh go sásúil, lena n‑áiritheofar bainistíocht éifeachtúil agus éifeachtach ar an gClár agus bainistíocht fhónta airgeadais ar chistí an Aontais;

(b) beidh sé de chumas dlíthiúil agus oibríochtúil aici na rialacha riaracháin, conarthacha agus airgeadais atá leagtha síos ar leibhéal an Aontais a chur chun feidhme;

(c) cuirfidh sí ráthaíochtaí airgeadais leordhóthanacha ar fáil, arna n‑eisiúint más féidir ag údarás poiblí, a fhreagraíonn do leibhéal na gcistí de chuid an Aontais a iarrfar uirthi a bhainistiú;

(d) beidh sí ainmnithe d’fhad tréimhse an Chláir.

2. Beidh an Ghníomhaireacht Náisiúnta freagrach as gníomhaíochtaí áirithe de chuid an Chláir arna mbainistiú ar an leibhéal náisiúnta, i gcomhréir le hAirteagail 55(1)(b)(vi) de Rialachán N°XXX/2012 [an Rialachán Airgeadais atá le teacht] agus le hAirteagal X dá Rialachán Tarmligthe N°XXX/2012 [na Rialacha Cur Chun Feidhme atá le teacht]. Is iad na gníomhaíochtaí sin:

(a) gach gníomhaíocht de chuid an Chláir laistigh den phríomhghníomhaíocht “Foghlaim soghluaisteachta daoine aonair” cé is moite den tsoghluaisteacht arna heagrú ar bhonn comhchéimeanna nó céimeanna dúbailte/ilchéimeanna agus scéim ráthaíochta iasachta an Aontais;

(b) an ghníomhaíocht de chuid an Chláir “Comhpháirtíochtaí Straitéiseacha” laistigh den phríomhghníomhaíocht “Comhar maidir le nuálaíocht agus le dea-chleachtas";

(c) bainistiú gníomhaíochtaí bunúsacha sa phríomhghníomhaíocht “Tacaíocht d’Athchóiriú Beartas”.

3. Beidh an Ghníomhaireacht Náisiúnta i gceannas ar bhainistíocht na gcéimeanna uile de thimthriall tionscadail ghníomhaíochtaí an Chláir dá dtagraítear i mír 2, seachas b’fhéidir an cinneadh maidir le roghnú agus dámhachtain i gcás na gComhpháirtíochtaí Straitéiseacha dá dtagraítear sa mhír chéanna.

4. Eiseoidh an Ghníomhaireacht Náisiúnta tacaíocht deontais do thairbhithe trí chomhaontú deontais nó trí chinneadh deontais, arna shonrú ag an gCoimisiún maidir leis an ngníomhaíocht lena mbaineann de chuid an Chláir.

5. Tuairisceoidh an Ghníomhaireacht Náisiúnta don Choimisiún agus don Údarás Náisiúnta ar bhonn bliantúil i gcomhréir leis na forálacha atá leagtha síos in Airteagal 57(5) de Rialacháin Airgeadais Uimh. 2012. Beidh an Ghníomhaireacht Náisiúnta i gceannas ar chur chun feidhme na mbarúlacha arna n‑eisiúint ag an gCoimisiún tar éis dó anailís a dhéanamh ar dhearbhú urrúis bhainistíochta na Gníomhaireachta Náisiúnta, agus ar an tuairim neamhspleách iniúchóireachta ina thaobh.

6. Ní fhéadfaidh an Ghníomhaireacht Náisiúnta aon chúram a bhaineann le cur chun feidhme an Chláir ná an bhuiséid a tugadh di a tharmligean do thríú páirtí gan cead i scríbhinn a fháil roimh ré ón Údarás Náisiúnta agus ón gCoimisiún. Is í an Ghníomhaireacht Náisiúnta agus sise amháin a bheidh freagrach as na cúraimí arna dtarmligean chuig tríú páirtí.

7. I gcás ina n‑athrófar an Ghníomhaireachta Náisiúnta, beidh an Ghníomhaireacht Náisiúnta chúlghairthe fós freagrach ó thaobh an dlí de as chur chun feidhme a hoibleagáidí conartha maidir le tairbhithe an Chláir agus maidir leis an gCoimisiún go dtí go n‑aistreofar na hoibleagáidí sin chuig Gníomhaireacht Náisiúnta nua.

8. Beidh an Ghníomhaireacht Náisiúnta i gceannas ar bhainistiú agus ar fhoirceannadh na gcomhaontuithe airgeadais a bhaineann leis na Cláir réamhtheachtaí eadhon an Clár Foghlama ar Feadh an tSaoil agus an tAos Óg i mBun Gníomhaíochta (2007-2013) a bheidh fós oscailte ag tús an Chláir.

Airteagal 23

An Coimisiún Eorpach

1. Laistigh de dhá mhí tar éis dó an Measúnú ar Chomhlíonadh ex-ante dá dtagraítear in Airteagal 21(3) a fháil ón Údarás Náisiúnta, glacfaidh an Coimisiún le hainmniú na Gníomhaireachta Náisiúnta, glacfaidh sé leis go coinníollach nó diúltóidh sé é. Ní rachaidh an Coimisiún i ngaol conarthach leis an nGníomhaireacht Náisiúnta go dtí go nglacfar leis an Measúnú ar Chomhlíonadh ex-ante. I gcás ina nglactar leis go coinníollach, féadfaidh an Coimisiún bearta réamhchúraim comhréireacha a chur i bhfeidhm maidir lena gaol chonarthach leis na nGníomhaireacht Náisiúnta.

2. Na freagrachtaí dlíthiúla maidir le comhaontuithe airgeadais a bhaineann leis na Cláir réamhtheachtaí eadhon an Clár Foghlama ar Feadh an tSaoil agus an tAos Óg i mBun Gníomhaíochta (2007-2013) agus atá fós oscailte ag tús an Chláir, Cuirfidh an Coimisiún ar bhonn foirmiúil iad nuair a ghlafaidh sé leis an Measúnú ar Chomhlíonadh ex-ante maidir leis an nGníomhaireacht Náisiúnta atá ainmnithe don Chlár.

3. Maidir leis an doiciméad lena rialaítear an gaol conarthach idir an Coimisiún agus an Ghníomhaireacht Náisiúnta:

(a) leagfar síos ann na caighdeáin rialaithe inmheánaigh le haghaidh na nGníomhaireachtaí Náisiúnta agus na rialacha maidir le bainistiú chistí an Aontais i gcomhair tacaíochta deontais ag na Gníomhaireachtaí Náisiúnta;

(a) áireofar ann clár oibre na Gníomhaireachta Náisiúnta ina bhfuil cúraimí bainistíochta na Gníomhaireachta Náisiúnta dá bhfuil tacaíocht an AE á cur ar fáil;

(b) sonrófar ann na ceanglais tuairiscithe le haghaidh na Gníomhaireachta Náisiúnta.

4. Cuirfidh an Coimisiún na cistí seo a leanas de chuid an Chláir ar fáil don Ghníomhaireacht Náisiúnta ar bhonn bliantúil:

(a) cistí maidir le tacaíocht deontais sa Bhallstát do ghníomhaíochtaí an Chláir a cuireadh de chúram ar an nGníomhaireacht Náisiúnta iad a bhainistiú.

(b) ranníocaíocht airgeadais chun tacú le cúraimí bainistíochta an Chláir atá curtha ar an nGníomhaireacht Náisiúnta. Cuirfear an ranníocaíocht sin ar fáil i bhfoirm ranníocaíochta ráta chomhréidh le costais oibríochtúla na Gníomhaireachta Náisiúnta. Socrófar í ar bhonn mhéid na gcistí de chuid an Aontais do thacaíocht deontais atá curtha faoi chúram na Gníomhaireachta Náisiúnta.

5. Socróidh an Coimisiún na ceanglais maidir le clár oibre na Gníomhaireachta Náisiúnta. Ní chuirfidh an Coimisiún cistí an Chláir ar fáil don Ghníomhaireacht Náisiúnta go dtí go mbeidh an clár oibre ábhartha de chuid na Gníomhaireachta Náisiúnta formheasta go foirmiúil ag an gCoimisiún.

6. Ar bhonn na gceanglas comhlíontachta do Ghníomhaireachtaí Náisiúnta dá dtagraítear in Airteagal 21(3), déanfaidh an Coimisiún athbhreithniú ar an gcóras bainistíochta agus rialaithe, go háirithe tríd an measúnú ar Mheasúnú ar Chomhlíonadh ex-ante an Údaráis Náisiúnta, ar dhearbhú bliantúil urrúis bhainistíochta na Gníomhaireachta Náisiúnta agus ar thuairim an chomhlachta neamhspleách iniúchóireachta ina leith, agus an fhaisnéis bhliantúil ón Údarás Náisiúnta maidir lena ghníomhaíochtaí faireacháin agus maoirseachta ar an gClár á cur san áireamh.

7. Nuair a bheidh measúnú déanta aige ar an dearbhú bliantúil urrúis bhainistíochta agus ar thuairim an chomhlachta neamhspleách iniúchóireachta ina leith, cuirfidh an Coimisiún a thuairim agus a bharúlacha ina leith in iúl don Ghníomhaireacht Náisiúnta agus don Údarás Náisiúnta.

8. I gcás nach féidir leis an gCoimisiún glacadh le dearbhú urrúis bhainistíochta na Gníomhaireachta Náisiúnta ná leis an tuairim neamhspleách iniúchóireachta ina leith, nó i gcás ina gcuireann an Ghníomhaireacht Náisiúnta barúlacha an Choimisiún chun feidhme go míshásúil, féadfaidh an Coimisiún aon bhearta ceartaitheacha agus réamhchúraim is gá chun leasanna airgeadais an Aontais a chosaint a chur chun feidhme i gcomhréir le hAirteagal 57 (4) de Rialachán Airgeadais N°XX/2012

9. Eagróidh an Coimisiún cruinnithe rialta le gréasán na nGníomhaireachtaí Náisiúnta d’fhonn cur chun feidhme comhtháite an Chláir a áirithiú ar fud na dtíortha rannpháirteacha uile.

10. Féadfaidh an Coimisiún a iarraidh ar na hÚdaráis Náisiúnta na hinstitiúidí nó na heagraíochtaí, nó cineálacha na n‑institiúidí nó na n‑eagraíochtaí sin, a ainmniú lena bheith incháilithe chun páirt a ghlacadh i ngníomhaíochtaí sonracha de chuid an Chláir ina gcríocha faoi seach.

Airteagal 24

An Comhlacht iniúchóireachta

1. Eiseoidh an t‑iniúchadh neamhspleách tuairim iniúchóireachta maidir leis an dearbhú bliantúil urrúis bhainistíochta dá dtagraítear in Airteagal 57(5)(d) agus (e) de Rialachán Airgeadais Uimh. XX/2012.

2. Maidir leis an gcomhlacht neamhspleách iniúchóireachta:

(a) Beidh na hinniúlachtaí gairmiúla is gá aige chun iniúchtaí san earnáil phoiblí a dhéanamh;

(b) Áiritheoidh sé go gcuirfear caighdeáin iniúchóireachta a bhfuil glacadh leo go hidirnáisiúnta san áireamh san obair iniúchóireachta;

(c) Ní bheidh coinbhleacht leasa ag baint leis maidir leis an eintiteas dlíthiúil a bhfuil an Ghníomhaireacht Náisiúnta ina chuid de. Beidh sé neamhspleách ó thaobh feidhme maidir leis an eintiteas dlíthiúil a bhfuil an Ghníomhaireacht Náisiúnta ina chuid de agus ní chuirfidh sé aon rialuithe ná iniúchtaí i gcrích ar an eintiteas dlíthiúil ná thar a cheann.

3. Cuirfidh an comhlacht neamhspleách iniúchóireachta ar fáil don Choimisiún agus dá ionadaithe agus don Chúirt Iniúchóirí rochtain iomlán ar gach doiciméad agus tuarascáil i dtaca leis an tuairim iniúchóireachta a eisíonn sé maidir le dearbhú bliantúil urrúis bhainistíochta na Gníomhaireachta Náisiúnta.

CAIBIDIL VIII

An Córas rialaithe

Airteagal 25

Prionsabail an chórais rialaithe

1. Déanfaidh an Coimisiún bearta iomchuí lena n‑áiritheofar, nuair a chuirtear gníomhaíochtaí arna maoiniú faoin Rialachán seo chun feidhme, go gcosnófar leasanna airgeadais an Aontais trí bhearta coisctheacha a chur i bhfeidhm i gcoinne calaoise, éillithe agus aon ghníomhaíochtaí neamhdhleathacha eile, trí rialuithe éifeachtacha a dhéanamh agus, má bhraitear neamhrialtachtaí, trí mhéideanna a íocadh go mícheart a ghnóthú agus, i gcás inarb iomchuí, trí phionóis éifeachtacha, chomhréireacha agus dhíspreagthacha.

2. Beidh an Coimisiún freagrach as na rialuithe maoirseachta maidir leis na gníomhaíochtaí de chuid an Chláir a bhainistíonn na Gníomhaireachtaí Náisiúnta. Socróidh sé na híoscheanglais do na rialuithe arna ndéanamh ag an nGníomhaireacht Náisiúnta agus ag an gcomhlacht neamhspleách iniúchóireachta.

3. Beidh an Ghníomhaireacht Náisiúnta freagrach as rialuithe príomhúla na dtairbhithe deontais i gcomhair na ngníomhaíochtaí de chuid an Chláir, dá dtagraítear in Airteagal 22(2). Tabharfaidh na rialuithe seo urrús réasúnach go mbaintear úsáid as na deontais arna mbronnadh de réir mar a bhí beartaithe agus i gcomhlíonadh rialacha an Aontais is infheidhme.

4. Maidir le cistí an Chláir arna n‑aistriú chuig na Gníomhaireachtaí Náisiúnta, áiritheoidh an Coimisiún comhordú ceart ar a rialuithe leis na hÚdaráis Náisiúnta agus leis na Gníomhaireachtaí Náisiúnta, ar bhonn an phrionsabail iniúchóireachta aonair agus tar éis anailís a dhéanamh bunaithe ar riosca. Ní bhaineann an fhoráil sin le himscrúduithe OLAF.

Airteagal 26

Leasanna airgeadais an Aontais Eorpaigh a chosaint

1. Beidh cumhacht iniúchóireachta ag an gCoimisiún nó ag a ionadaithe agus ag an gCúirt Iniúchóirí, ar bhonn doiciméad agus ar an láthair, ar gach tairbhí deontais, ar gach conraitheoir, ar gach fochonraitheoir agus tríú páirtithe eile a fuair cistí de chuid an Aontais. Féadfaidh siad iniúchtaí agus rialuithe a dhéanamh ar na Gníomhaireachtaí Náisiúnta freisin.

2. Féadfaidh an Oifig Eorpach Frith‑Chalaoise (OLAF) rialuithe ar an láthair agus cigireachtaí a dhéanamh ar oibreoirí eacnamaíocha a bhaineann go díreach nó go hindíreach leis an gcistiú sin i gcomhréir leis an nós imeachta atá leagtha síos i Rialachán (Euratom, CE) Uimh. 2185/96 d’fhonn a shuí ar tharla calaois, éilliú nó aon ghníomhaíocht neamhdhleathach ar bith eile i ndáil le comhaontú nó cinneadh deontais nó le conradh a bhaineann le cistiú an Aontais.

3. Gan dochar do mhír 1 agus do mhír 2, le comhaontuithe comhair le tríú tíortha agus le heagraíochtaí idirnáisiúnta agus comhaontuithe deontais agus cinntí deontais agus conarthaí a thig ón Rialachán seo a chur chun feidhme, tabharfar cead go sainráite don Choimisiún, don Chúirt Iniúchóirí agus do OLAF iniúchtaí, rialuithe ar an láthair agus cigireachtaí den sórt sin a dhéanamh.

CAIBIDIL IX

Tarmligean cumhachta agus forálacha cur chun feidhme

Airteagal 27

Cumhachtaí a tharmligean chuig an gCoimisiún

Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 28 maidir le leasú a dhéanamh ar Airteagal 13(7) agus ar Airteagal 22(2) a bhaineann faoi seach leis na critéir feidhmíochta agus leis na forálacha maidir leis na gníomhaíochtaí a bhainistíonn na Gníomhaireachtaí Náisiúnta.

Airteagal 28

An tarmligean a fheidhmiú

1. Tugtar de chumhacht don Choimisiún gníomhartha tarmligthe a ghlacadh faoi réir na gcoinníollacha atá leagtha síos san Airteagal seo.

2. Déanfar tarmligean na cumhachta dá dtagraítear in Airteagal 27 a thabhairt don Choimisiún go ceann tréimhse 7 mbliana ó dháta theacht i bhfeidhm an Rialacháin seo agus ar feadh ré an Chláir.

3. Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagal 27 a chúlghairm tráth ar bith. Déanfaidh cinneadh chun cúlghairm a dhéanamh deireadh a chur le tarmligean na cumhachta atá sonraithe sa chinneadh sin. Beidh éifeacht leis an lá tar éis lá foilsithe an chinnidh in Iris Oifigiúil an Aontais Eorpaigh nó ar dháta ina dhiaidh sin a shonrófar sa chinneadh sin. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana féin.

4. A luaithe agus a ghlacfaidh sé gníomh tarmligthe, cuirfidh an Coimisiún Parlaimint na hEorpa agus an Chomhairle ar an eolas faoin méid sin an tráth céanna.

5. Ní thiocfaidh na gníomhartha tarmligthe arna ghlacadh de bhun Airteagal 27 i bhfeidhm ach i gcás nár chuir Parlaimint na hEorpa nó an Chomhairle ina choinne laistigh de thréimhse 2 mhí ó cuireadh Parlaimint na hEorpa nó an Chomhairle ar an eolas faoin ngníomh sin nó, i gcás inar chuir Parlaimint na hEorpa agus an Chomhairle araon in iúl don Choimisiún roimh dhul in éag don tréimhse sin, nach gcuirfidh siad i gcoinne an ghnímh. Cuirfear 2 mhí leis an tréimhse sin ar thionscnamh ó Pharlaimint na hEorpa nó ón gComhairle.

Airteagal 29

Cur chun feidhme an Chláir

D’fhonn an clár a chur chun feidhme, glacfaidh an Coimisiún cláir oibre bhliantúla trí bhíthin gníomhartha cur chun feidhme i gcomhréir leis an nós imeachta scrúdúcháin dá dtagraítear in Airteagal 30(2). Leagfar amach iontu na cuspóirí arna saothrú, na torthaí ionchasacha, an modh cur chun feidhme agus a méid iomlán. Cuimseofar ann freisin tuairisc ar na gníomhaíochtaí a bheidh le maoiniú, léiriú ar an méid arna leithdháileadh ar gach gníomhaíocht, chomh maith le dáileadh na gcistí idir na Ballstáit i gcomhair na ngníomhaíochtaí arna mbainistiú trí na Gníomhaireachtaí Náisiúnta, agus tráthchlár táscach cur chun feidhme. Maidir le deontais, áireofar sna cláir na tosaíochtaí, na critéir riachtanacha mheastóireachta agus an t‑uasráta cómhaoinithe.

Airteagal 30

Nós imeachta coiste

1. Beidh coiste de chúnamh ag an gCoimisiún. Is é a bheidh sa choiste sin coiste de réir bhrí Rialachán (AE) Uimh. 182/2011.

2. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.

CAIBIDIL X

Forálacha Críochnaitheacha

Airteagal 31

Aisghairm - Forálacha idirthréimhseacha

1. Déanfar Cinneadh Uimh. 1720/2006/CE lena mbunaítear an Clár Foghlama ar Feadh an tSaoil, Cinneadh Uimh. 1719/2006/CE lena mbunaítear an Clár “An tAos Óg i mBun Gníomhaíochta” agus Cinneadh Uimh. 1298/2008/CE lena mbunaítear Clár Erasmus Mundus a aisghairm ón 1 Eanáir 2014.

2. Déanfar gníomhaíochtaí a thionscnófar ar an 31 Nollaig 2013 nó roimhe ar bhonn Chinneadh Uimh. 1720/2006/CE, Chinneadh Uimh. 1719/2006/CE agus Chinneadh Uimh 1298/2008/CE a riar, nuair is ábhartha, i gcomhréir le forálacha an Rialacháin seo.

3. Áiritheoidh na Ballstáit ar an leibhéal náisiúnta nach gcuirfear bac ar aistriú idir na gníomhaíochtaí a rinneadh i gcomhthéacs na gClár roimhe seo i réimsí na foghlama ar feadh an tsaoil, na hóige agus an chomhair idirnáisiúnta san ardoideachas agus na gníomhaíochtaí sin atá le cur chun feidhme sa Chlár.

Airteagal 32

Teacht i bhfeidhm

Tiocfaidh an Rialachán seo i bhfeidhm an fichiú lá tar éis a fhoilsithe in Iris Oifigiúil an Aontais Eorpaigh.

Beidh feidhm aige ón 1 Eanáir 2014 ar aghaidh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

IARSCRÍBHINN RÁITEAS AIRGEADAIS REACHTACH LE hAGHAIDH TOGRAÍ

[gabhann an fhoirm seo le gach aon togra nó tionscnamh a thíolactar don údarás reachtach

(Airteagal 28 den Rialachán Airgeadais agus Airteagal 22 de na rialacha cur chun feidhme)]

1. LEAGAN AMACH AN TOGRA/TIONSCNAIMH

1.1. Teideal an togra/tionscnaimh

1.2. Réimsí beartais lena mbaineann i gcreat ABM/ABB

1.3. An cineál togra/tionscnaimh

1.4. Cuspóirí

1.5. Na forais leis an togra/tionscnamh

1.6. Fad agus tionchar airgeadais

1.7. Modhanna bainistíochta atá beartaithe

2. BEARTA BAINISTÍOCHTA

2.1. Rialacha faireacháin agus tuairiscithe

2.2. Córas bainistíochta agus rialaithe

2.3. Bearta chun calaois agus neamhrialtachtaí a chosc

3. AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH

3.1. Ceannteidil an chreata airgeadais ilbhliantúil agus na línte buiséid ar a n‑imrítear tionchar

3.2. An tionchar a mheastar a bheidh ar chaiteachas

3.2.1. Achoimre ar an tionchar a mheastar a bheidh ar chaiteachas

3.2.2. An tionchar a mheastar a bheidh ar leithreasaí faoi chomhair oibríochtaí

3.2.3. An tionchar a mheastar a bheidh ar leithreasaí de chineál riaracháin

3.2.4. Comhoiriúnacht don chreat airgeadais ilbhliantúil reatha

3.2.5. Ranníocaíochtaí ó thríú páirtithe

3.3. An tionchar a mheastar a bheidh ar ioncam

RÁITEAS AIRGEADAIS REACHTACH LE hAGHAIDH TOGRAÍ

1. LEAGAN AMACH AN TOGRA/TIONSCNAIMH

1.1. Teideal an togra/tionscnaimh

Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear gníomhaíocht Erasmus do Chách, Clár an Aontais i um Oideachas, um Oiliúint, um an Óige agus um an Spórt.

1.2. Réimsí beartais lena mbaineann i gcreat ABM/ABB[31]

Teideal 15 Oideachas agus Cultúr

1.3. An cineál togra/tionscnaimh

x Baineann an togra/tionscnamh le gníomhaíocht nua

¨ Baineann an togra/tionscnamh le gníomhaíocht nua a leanann treoirthionscadal/réamhghníomhaíocht[32]

¨ Baineann an togra/tionscnamh le síneadh ar ghníomhaíocht atá ann cheana

¨ Baineann an togra/tionscnamh le gníomhaíocht a atreoraíodh i dtreo gníomhaíochta nua

1.4. Cuspóirí

1.4.1. Cuspóirí straitéiseacha ilbhliantúla an Choimisiúin ar a bhfuil an togra/tionscnamh dírithe

Straitéis Eoraip 2020

Tosaíocht: Fás Cliste agus Uilechuimsitheach, Clár aonair um Oideachas, um Oiliúint, um an Óige agus um an Spórt

Spriocanna: Oideachas/Scileanna

Tionscnaimh shuaitheanta Clár do phoist agus do scileanna nua, an Óige ag bogadh

1.4.2. Cuspóirí sonracha agus na gníomhaíochtaí ABM/ABB lena mbaineann

CUSPÓIR SONRACH Uimh. 1:

Leibhéal na n‑inniúlachtaí agus na scileanna lárnacha a fheabhsú go háirithe i ndáil le hábharthacht na n‑inniúlachtaí agus na scileanna sin maidir le margadh an tsaothair agus leis an tsochaí, chomh maith le rannpháirtíocht daoine óga sa saol daonlathach san Eoraip a fheabhsú, go háirithe trí dheiseanna soghluaisteachta foghlama a mhéadú do dhaoine óga, d’fhoghlaimeoirí, do bhaill foirne agus d’oibrithe don ógra, agus trí chomhar idir oideachas, an óige agus margadh an tsaothair a neartú.

CUSPÓIR SONRACH Uimh. 2:

Feabhsuithe ar ardchaighdeán, barr feabhais i nuálaíocht agus idirnáisiúnú ar leibhéal na n‑institiúidí oideachais agus in obair don ógra a chothú, go háirithe trí chomhar trasnáisiúnta idir soláthraithe oideachais agus oiliúna nó eagraíochtaí óige agus geallsealbhóirí eile a fheabhsú.

CUSPÓIR SONRACH Uimh. 3:

Teacht chun cinn limistéir Eorpaigh um fhoghlaim ar feadh an tsaoil a spreagadh, athchóirithe beartas a chur faoi deara ar an leibhéal náisiúnta, nuachóiriú ar chórais oideachais agus oiliúna a chothú, lena n‑áirítear foghlaim neamhfhoirmiúil, agus comhar Eorpach i réimse na hóige a chothú, go háirithe trí chomhar maidir le beartas a fheabhsú, trí úsáid níos fearr a bhaint as uirlisí aitheantais agus trédhearcachta, agus trí dhea-chleachtais a scaipeadh

CUSPÓIR SONRACH Uimh. 4:

Gné idirnáisiúnta an oideachais, na hoiliúna agus na hóige a fheabhsú, go háirithe san ardoideachas trí bhíthin institiúidí ardoideachais an Aontais a dhéanamh níos mealltaí agus tacaíocht a thabhairt do chuspóirí forbartha an Aontais tríd an tsoghluaisteacht agus comhar idir institiúidí ardoideachais an AE agus tríú tíortha a chur chun cinn agus trí fhorbairt spriocdhírithe acmhainní i dtríú tíortha

CUSPÓIR SONRACH Uimh. 5:

Teagasc agus foghlaim teangacha a fheabhsú agus éagsúlacht teangacha a chur chun cinn

CUSPÓIR SONRACH Uimh. 6:

Barr feabhais i ngníomhaíochtaí teagaisc agus taighde maidir leis an lánpháirtíocht Eorpach a chur chun cinn trí bhíthin ghníomhaíochtaí Jean Monnet ar fud an domhain.

CUSPÓIR SONRACH Uimh. 7:

Dul i ngleic le bagairtí trasnáisiúnta ar an spórt, amhail dópáil, cluichí a shocrú, foréigean, ciníochas agus éadulaingt.

CUSPÓIR SONRACH Uimh. 8:

Dea-rialachas i spórt agus déghairmeacha lúthchleasaithe a chothú

CUSPÓIR SONRACH Uimh. 9:

Cuimsiú sóisialta, comhdheiseanna agus gníomhaíocht choirp a fheabhsaíonn an tsláinte a chur chun cinn trí bhíthin rannpháirtíochta méadaithe sa spórt.

Gníomhaíochtaí ABM/ABB lena mbaineann

Gníomhaíochtaí nua ABM/ABB atá beartaithe:

15.02 Oideachas, Oiliúint, an Óige agus an Spórt

1.4.3 An toradh agus an tionchar a bhfuil súil leis

Sonraigh an tionchar a bheadh ag an togra/tionscnamh ar na ta